
  צפון (מחוזי) 803/05
בבית הדין הצבאי המחוזי
במחוז שיפוט צפון
בפני השופטים:





אל"ם רחל טבת-ויזל - אב"ד

                                            סא"ל שלומי רון -         שופט

                                            סא"ל אריה אברהם -   שופט                                            

התובע הצבאי

נגד

רב"ט צורף עמיאל 


הכרעת דין

ביום 9.3.05, בכביש 437 בציר "חיזמה –אדם" נהרגה טליה היימן ז"ל בתאונת דרכים קטלנית. באותה תאונה נפצעו אף האזרחית טל דהאן, סמ"ר מוטי נבו והנאשם. 
נגד הנאשם, רב"ט עמיאל צורף, הוגש כתב אישום על פיו גרם  ברשלנות ביום 9.3.05 למותה של טליה היימן ז"ל , לפציעתה של טל דהאן, לפציעת סמ"ר מוטי נבו ולפציעתו העצמית, וזאת עת שנהג בכביש 437 ברכב מסוג "אביר אמבולנס" צ'- 628083 (להלן:"האמבולנס/ האבירבולנס").

כתב האישום המתוקן שהוגש נגד הנאשם ביום 16.4.06, מייחס לנאשם שני סעיפי אישום, האחד גרימת מוות ברשלנות לפי סעיף 304 לחוק העונשין, תשל"ז-1977 (להלן:"חוק העונשין) ועבירה לפי סעיפים 64 +40 לפקודת התעבורה (נוסח חדש), תשכ"א- 1961 והשני, פציעה לפי  סעיף 344 לחוק העונשין התשל"ז-1977.

לכתב האישום צירפה התביעה מסמך "ראשי רשלנות" וביום 4.5.06 הוגשה מטעם ההגנה הודעת כפירה כתובה.

בדיון שהתקיים ביום 6.6.06 שב הנאשם וכפר במיוחס לו בכתב האישום, פרט לקשר הסיבתי בין התאונה לפטירתה המצערת של טליה ז"ל.

הוסכם על ההגנה כי טליה ז"ל נהרגה מפגיעה שנבעה מהתאונה ובנסיבות אלו לא התבקשה העדתם של רופאים או המצאת מסמכים רפואיים לעניין זה.

להבהרת נסיבות תאונת הדרכים הקטלנית בה נגרם מותה של טליה ז"ל, נקדים ונסקור את העובדות שלא היו שנויות במחלוקת ושעלו מראיות התביעה וההגנה כאחד.

בתאריך 9.3.05 בשעות הבוקר התקבל דיווח על תאונת דרכים ליד חיזמה בה נפצעה אישה באורח קשה. לטיפול באירוע הוזעק רכב הצלה מסוג "אבירבולנס" ממוגן בו נהג הנאשם.
באבירבולנס שיצא למקום האירוע, נהג הנאשם ומלבדו נכחו ברכב סמ"ר מוטי נבו שישב לצידו ושימש כמפקד הנסיעה, שני חובשים -  סמ"ר חן פיאלו וסמ"ר איציק בטומיאשוילי, ורופא- ד"ר אלכסיי קובלינוק .

מכלל הראיות שנפרשו בפנינו, כולל צילומים ממקום התאונה בה עסקינן,  עולה כי כביש הנסיעה, בו ארעה התאונה, היה דו סטרי, תלת מסלולי ובעל קו הפרדה רציף כפול. בכיוון נסיעתו של הנאשם היה נתיב נסיעה אחד ואילו בכיוון הנגדי היו שני נתיבים.
בין הנתיב הבודד לכיוון נסיעת הנאשם, לנתיב הנגדי לו, הפריד כאמור קו הפרדה רציף כפול. 

בין שני נתיבי הנסיעה בכיוון הנגדי, הפריד קו הפרדה מקוקו. 
עוד עלה כי במועד הרלוונטי הכביש היה מקורצף, פרט לאזור המסומן בקו הפרדה הרציף הכפול. כמו כן, בכיוון נסיעתו של הנאשם היה הכביש בעקומה לכוון ימין.

בשלב מסוים של הנסיעה, בכיוון נסיעת האמבולנס לכיוון מקום תאונת הדרכים שלגביה התקבל הדיווח הראשוני, התנהלה באיטיות, במסלול הימני,  שיירת כלי רכב. סמ"ר נבו, שישב במושב שליד הנהג, אמר לנאשם לעקוף את שיירת המכוניות. עובר לעקיפה, הופעלו אורות האזהרה של האמבולנס והושמעה סירנה.

התאונה התרחשה לאחר שהנאשם עקף את טור המכוניות ובשלב כלשהו אירעה התנגשות בין האמבולנס למכונית ה"פיאט" בה נהגה טליה היימן ז"ל, התנגשות, שכאמור, תוצאתה טראגית וקשה ביותר ועלתה במחיר חייה של טליה ז"ל.

באשר לנסיבות ההתנגשות בין כלי הרכב והסיבות שגרמו לה נחלקו הצדדים ולפיכך יובאו בהרחבה הראיות לעניין זה. 

לגישת התביעה, המפורטת בהרחבה דלעיל, התנהגותו של הנאשם היא שהביאה לתוצאות הקשות. 
מנגד, טענה ההגנה, כי הסיבות אשר הביאו לקרות התאונה אינן עומדות לפתחו של הנאשם, אלא, רובן ככולן נובעות מגורמים החיצוניים לו. 

בין היתר תלתה ההגנה את האשמה באי בטיחות הכביש (כביש מקורצף, למעט פס הפרדה; שיפוע הכביש; היעדר תמרור מתאים), אי בטיחות הרכב, אי הכשרתו של הנאשם, נתונים אישיים נמוכים של הנאשם והגנת הצידוק נוכח הוראת מפקד הנסיעה לעקוף את טור המכוניות.

על פי המיוחס לנאשם בכתב האישום המתוקן ובמסמך "ראשי הרשלנות", מתמצית רשלנותו של הנאשם במעשים ו/או במחדלים הבאים: נהיגה באמבולנס באופן שאינו תואם את תנאי הדרך; נהיגה בחוסר תשומת לב לאפשרות גרימת התאונה ונטילת סיכון בלתי סביר לאפשרות גרימת התאונה; נהיגה שלא בהתאם לחובת הזהירות המוטלת על הנאשם  כנהג;  אי צפייה מראש ו/או התעלמות מהסכנות הצפויות כתוצאה מתנאי הדרך ואופן נהיגת הנאשם; נהיגה בקלות ראש ובחוסר זהירות, ללא תשומת לב לנעשה ברכב שלפניו; אי הבחנה מבעוד מועד ברכב שבא בכיוון הנגדי; נהיגה במהירות גבוהה ובלתי סבירה בהתחשב בנסיבות ששררו בדרך; סטייה לנתיב נסיעת רכבה של המנוחה, ללא כל סיבה הקשורה ברכב או בתנאי הדרך; אי  נקיטת פעולה כלשהי על מנת למנוע את התאונה ואת הפגיעה במנוחה.

להלן תבחן המסכת העובדתית והסוגיות שבמחלוקת הצריכות להכרעת הדין באשר לעבירות המיוחסות לנאשם ולמידת אחריותו לגרימת מותה של טליה ז"ל.
נתיב נסיעתם של כלי הרכב המעורבים בתאונה ונקודת המגע
עיון בכלל העדויות מלמדנו, כי קיימות גרסאות שונות באשר לנתיב  נסיעת כלי הרכב המעורבים בתאונה ומקום התרחשות נקודת המגע, היא נקודת ה"אימפקט", בין האמבולנס בו נהג הנאשם, לבין רכבה של טליה ז"ל.
מחד, עומדת עדותם של בוחן התנועה רס"ר אייל כהן, העד דביר כהנא והעדה טל בן דהן שנפצעה במהלך התאונה.מאידך, עומדות העדויות של הנאשם והעד מוטי נבו.

עדויות נוספות לעניין זה שמענו מפי מר אשר אסבן, שהינו העד המומחה מטעם ההגנה ומפי סא"ל דניאל בן שושן.

להלן נסקור בקצרה את עדויותיהם של עדים אלה.
גרסת הנאשם: 

מהנאשם נגבו ארבע אמרות-
ביום התאונה, 9.3.05,  עת שהה הנאשם בבית החולים, נגבתה מהנאשם אמרה ראשונה, ת/1, ע"י סגן במיל' XXXX, בהיות הנאשם שכוב בבית החולים.

האמרה השנייה, ת/17 , נגבתה ע"י רס"ר אייל כהן, בוחן תנועה מאת"ן יהודה, אף היא ביום התאונה.

האמרה השלישית, ת/9 , נגבתה מהנאשם, לאחר כחודש,  ביום 4.4.05 ע"י סמ"ל XXXX ממצ"ח. 

האמרה הרביעית  מיום 23.5.2005 נגבתה ע"י סמ"ר XXXX ממצ"ח- הוגשה וסומנה ת/21. שכתוב האמרה הוצג כת/22.

עיון באמרות מעלה, כי לגרסת הנאשם, בעת עקיפת טור המכוניות שהשתרך מימין לו, חצה האבירבולנס עם שני גלגליו השמאליים את קו ההפרדה (ת/1 ע' 1 ש' 23-24, ת/9 ע' 2 ש' 12-13 , ת/17 הודעה מס' 1: ע' 1 ש' 24- ע' 2 ש' 25, ע' 2 ש' 72 הודעה מס' 2: ע' 1 ש' 8-11).

כך גם שורטט בת/20 אשר נערך ע"י אייל כהן בהנחיית הנאשם. 
יצוין כי מהתרשים עולה כי האביר חצה עם צידו השמאלי את קו ההפרדה אל עבר הנתיב הנגדי.
באמרותיו מסר הנאשם, כי שניות לאחר ביצוע העקיפה, הבחין ברכב שנוסע מולו בנתיב האמצעי. הנאשם בלם את האמבולנס, אך חזיתו השמאלית פגעה בחזיתו השמאלית של הרכב האזרחי (ת/1, ע' 2 ש' 1-10, ת/17 הודעה ראשונה , ע' 2 ש' 39-40) . 
ב ת/9  הוסיף הנאשם, כי בכביש הייתה עקומה לכיוון ימין ולכן שדה הראייה היה מצומצם (ע' 3 ש' 20). הנאשם ציין, כי משהבחין ברכב המנוחה הנוסע מולו, בלם בחוזקה, פעולה שגרמה לכך שהאמבולנס החליק ישר.
לדבריו, בתוך 2-3 שניות פגעו הרכבים זה בזה בערך באמצע הנתיב האמצעי:
"... מהרגע שראיתי את הרכב האזרחי לראשונה ועד לפגיעה עברו כ- 2-3 שניות. הפגיעה הייתה בנתיב השמאלי מבין שני הנתיבים מכיוון הנסיעה של הרכב האזרחי בערך באמצע הנתיב. אותו נתיב שממנו הגיעה נהגת הרכב האזרחי.

...

תשובה: מיד כאשר זיהיתי את הרכב האזרחי לחצתי בחוזקה על דוושת הבלם וכתוצאה מהבלימה הרכב לא איבד שליטה או סטה לצדדים אלא פשוט החליק ישר ופגע ברכב האזרחי". (ע' 2 ש' 5- ע' 3 ש' 2).
בת/21 נכתב, כי  הנאשם הספיק לעקוף  2-3 רכבים, או אז הסתכל לימין על מנת לבדוק שהוא לא צמוד מידי לרכבים אותם הוא עוקף, אלא שכאשר הסתכל בחזרה אל הכביש, קלטו עיניו כי במרחק של 15-20 מטר נוסע רכב אזרחי בנתיב ממול.

בחקירתו של הנאשם בבית הדין חזר הנאשם על גרסתו אשר באה לידי ביטוי באמרותיו השונות, ולפיה המנוחה נסעה בנתיב האמצעי ושם אירעה ההתנגשות בין שני כלי הרכב (ע' 66 ש' 28-46).

לכשנשאל הנאשם ע"י סנגורו במסגרת החקירה החוזרת מה גרם לו לבלום, השיב הנאשם-

" כי היא הייתה בנתיב השמאלי. ראיתי אותה ואז בלמתי. אם היא הייתה בנתיב הימני לא הייתה לי סיבה לבלום" (ע' 66 ש' 32-33).

הנאשם עומת בפנינו עם עדויות אחרות באשר לנקודת האימפקט , אך דבק בגרסתו (ראה ע' 66 ש' 6-18).

באשר לנתון העולה מאמרותיו על פיו קלט בעניו את רכב המנוחה ממרחק 15 – 20 מ', העיד הנאשם כי דברים אלו "הוכנסו לפיו" ע"י החוקר (ע' 55 ש' 8-12) שכן הוא לא ידע למסר הארכה לגבי המרחק.

למותר לציין כי הנאשם חתם על אמרותיו. 

נתון נוסף ממנו חזר הנאשם בחקירתו בפנינו הינו באשר לחציית קו ההפרדה הרציף, כשלמעשה בפנינו מסר גרסה שונה מזו שהוצגה באמרותיו ועל פיה - 
"רוב הרכב היה בצד ימין והגלגלים השמאליים היו על הקו הלבן".

(ע' 54 ש' 42 כמו כן ראה- ע' 66 ש' 41).

זאת כאמור בשונה מהגרסה במצ"ח, שם מסר כי חצה עם שני הגלגלים את קו ההפרדה הלבן.

סמ"ר מוטי נבו, ישב  כאמור במושב הסמוך למושב הנהג בעת התאונה.

לדבריו, בעת ביצוע העקיפה נותר האמבולנס כשרובו בנתיב הנסיעה  (ע' 94 31-27, ע' 99 ש' 5-8, ע' 100 ש' 32-36).

באשר למיקום רכב  "הפיאט", מסר כי הוא נסע בנתיב האמצעי (ע' 93 ש' 14-15) :
"לפי מה שאני זוכר, היא הגיעה מהנתיב השמאלי שלה, שזה אומר הנתיב האמצעי, שהוא השמאלי שלה, כי הכביש שלנו הוא עם נתיב אחד"

באשר למקום האימפקט ולאופן נסיעת ה"פיאט" עובר לתאונה מסר העד כי במהלך הנסיעה לכיוון תאונת הדרכים עליה דווח, העביר בכל העת דיווחים לרופא שישב מאחור על מצב הפצועה ועל האירוע עצמו. אופן העברת הדיווחים התנהל באופן שסמ"ר נבו מסובב את ראשו לכיוון החלון המחבר לתא האחורי ומעדכן "פיזית, ויזואלית" תוך הטיית הראש שמאלה (עמ' 92 ש' 31). לאחר מכן -    

"ע: כשאני סיימתי את הדיווח, החזרתי את הראש לתא הנהג, ראיתי רכב לבן מולנו, זהו, תוך שניות התנגשנו, אני הרגשתי בלימה של עמי, של האביר. 
בערך 2-3 שניות אחרי שהחזרתי את הראש לכביש. הרגשתי בלימה. שם הייתה התנגשות, איך זה קרה בדיוק.. 

ס: תיארת איך הרכב הלבן בא מולכם. 

ע: כשאני הסתכלתי על הכביש, הרכב – היה נראה כאילו הוא מנסה לברוח מאיתנו. 

... עמי נצמד כמה שיותר לימין, בניסיון לברוח, או לא לפגוע או לא להבהיל את הנהג.

...ע: כמו שאמרתי, הרכב הלבן שהגיע מולנו, מאבד שליטה בעצם, שזה, מגיע מהכיוון הנגדי, עושה זיגזגים על הכביש, נראה היה כאילו הוא מנסה לברוח, או איבוד שליטה של הרכב..."   (ראה  ע' 92, ש' 34- ע' 93 ש' 26).

וכן-

" בזמן ההתנגשות כן, אני לא יודע למקם את עצמי כי אני לא יודע איפה היינו על הכביש, כשאני ראיתי את הרכב הלבן מאבד שליטה או עושה זיגזגים או איך שלא היה המצב שם, אנחנו היינו בנתיב הימני שלנו". (ע' 99 ש' 13-15).
וכן-

" התאונה אכן קרתה מהר, זה לא משהו שהיה זמן לחשוב או לתעד. כן הספקתי לראות את הרכב עושה זיגזגים כמו שאמרתי, אחרי שחזור שלי עם עצמי, כן זכרתי, ואני כן זוכר שאנחנו היינו בנתיב הימני,אחרי הבלימה ואני מדגיש אחרי הבלימה , אני לא יכול למקם את הרכב, אני לא יודע איפה הרכב היה, בבלימה עצמה אני נחבלתי בחזה, בראש, כך שאני לא יכול למקם בהתנגשות עצמה איפה הרכבים היו".(ע' 99 ש' 24-28).
במסגרת החקירה הנגדית הפנה התובע את העד לסתירה בין עדותו בבית הדין, בה פרט העד בהרחבה את אופן נסיעת "הפיאט" עובר לתאונה, לבין אמרותיו השונות, בהן ציין, בין היתר, כי עובר לתאונה נתן דיווח לרופא אשר ישב מאחור, הבחין כי משהו לא תקין, הסתובב וכעבור שנייה ארעה ההתנגשות ועל כן הוא לא ראה היכן הם נמצאים והיכן נמצאת "הפיאט" ביחס לנסיעה (ע' 99 ש' 40-ע' 102).

העד ניסה ליישב את הסתירה האמורה באומרו :

"ע: ראיתי את הרכב במרחק 15-20 מטר.. אוקיי, זה משהו שלא ציינתי, אבל זה משהו שראיתי. 

ת: אתה יודע איזה מרחק הרכב הזה עובר במהירות שנסעתם, לטענתך, לשנייה?

ע: לא. 

ת: ואם אני אגיד לך שזה כ- 15 מטרים? אז זה מתאים לך שראית את זה רק שנייה?

ע: כן, זה הכול, זה משהו שקרה נורא מהר, זה משהו שהפרטים עצמם, הפאזל שהתחבר גם היה בשלב קצת יותר מאוחר. גם מהעובדה של התוצאות של התאונה, שלא היו קלות, לא לי, ובטח לא לעמי ולא לכל מי שהיה מעורב בסיפור. זה פאזל שהרכבתי ודברים שאולי לא דיברתי עליהם, ואפילו הדחקנו אותם, בגלל התוצאות הטרגיות, אבל היום, אחרי שחזורים וחשבון שעשיתי, זה דברים שאני כן יודע שהיו, שקרו, ולא בשביל להוציא את עמי ממאסר או שלילה או לא יודע מה זה יהיה, זה מה שהיה פשוט." (  ע' 102 ש' 3-14). 

אל מול גרסת הנאשם הנתמכת לכאורה בגרסתו של סמ"ר נבו, עומדות גרסאות העדים שהיו בתוך או בסמוך לרכב שנפגע בתאונה ושבו נהגה טליה ז"ל.

הגב' טל בן דהן, שישבה  ב"פיאט" לצידה של טליה ז"ל, העידה בפני בית הדין על נסיעתה עם המנוחה.

לדברי העדה, נתיב הנסיעה של הפיאט היה הנתיב הימני, של כיוון נסיעתן, היינו, הנתיב הקיצוני ביותר מצידו השמאלי של הנאשם. לדבריה, האמבולנס נסע למולן והתנגש ברכב בו נסעה חזיתית-  
" עקפנו את התאונה שהייתה לפנינו ונכנסנו לנתיב הימני, בכיוון נסיעתנו. התאונה אותה עקפנו הרכב עמד לרוחב הנתיב שבו אנחנו נסענו...
מהכיוון הנגדי היה עומס תנועה, בצד שלנו לא היה עומס, היינו בנתיב הימני...

           ממולנו הגיע רכב ממש גדול ונכנס בנו חזיתית...

           ע: באיזה מהירות נסיעה אתן הייתן:

            ת: לטעמי בנסיעה די איטית, סך הכל התחלנו בנסיעה. נסיעה רגילה  

           למדי....

           לפי מה שאני זוכרת, אנחנו יחסית אליו נסענו נורא לאט. זה היה נראה לי  

           שאנחנו צבים והוא מטוס. משהו כזה...

           ברגע שראינו את הרכב היא כנראה הרגישה שהולך לקרות משהו, היא  

           צעקה ושברה את ההגה כמה שיותר ימינה. היא לא כל כך הצליחה כי לא  

          היה לה כל כך לאן לשבור " (ע' 47 ש' 8-30). 

מר דביר כהנא, העיד כי נהג ברכב שנסע מאחורי ה"פיאט". עד זה  מסר לשוטר, שגבה ממנו עדות, סקיצה- אשר הוגשה וסומנה ת/23.

לדבריו, רכב ה"פיאט" הלבן, שנסע לפניו במרחק של מרווח  4-3 רכבים, היה בנתיב הימני ביותר בכיוון נסיעתו, ושם אירעה גם נקודת האימפקט:

"ת:היו עוד רכבים בכביש?

  ע: אני זוכר רכב קטן לבן לפני, מאחורי היה איתי בקשר עין רכב של מפקד מחוז שי של   המשטרה שנסע אחרי. 

  ת:באיזה נתיב נסעת?

  ע: נסענו, גם הוא וגם אני בנתיב הימני. כל הטור נסע בנתיב הימני.

  ת: הימני בכיוון נסיעתך?

  ע: נכון. הגיע אמבולנס צבאי ממוגן ירי שנסע בכיוון הנגדי. הוא נסע בירידה שבעצם שני גלגלים שלו נמצאים בצד הימני שלו ושני גלגלים שלו נמצאים מעבר לשני פסי ההפרדה הרציפים, זאת אומרת בנתיב השמאלי של כיוון נסיעתי. היינו, בנתיב המרכזי. הוא נסע במהירות גבוהה יחסית, ממהר מאוד למקום התאונה, כך נראה לי.
 
זכור לי ממש בגלל שהייתי נמוך והוא גבוה, הוא בא מהירידה, שממש ראיתי את הייצול של הגלגלים, שהם רועדים במהירות הנסיעה והכביש המקורצף, פתאום הוא סטה ממסלולו פגע בצידו בתא הנהג של הרכב הלבן שלפני, הדביק אותו אל מעקה הבטיחות מימין ועף עם זנבו לכיוון שלי". 
ת:  האירוע הזה, איפה אתה ממקם אותו בכביש ביחס לנתיבים?

ע:  הרכב הלבן ואני היינו בצד הימני של הכביש.."(ע' 43, ש' 47-32).
העד ציין בעדותו בבית הדין, כי האמבולנס נסע כך ששני גלגליו הימניים נמצאים בצד הימני של הנתיב ושני הגלגלים השמאליים נמצאים מעבר לשני פסי ההפרדה הרציפים, היינו, בנתיב השמאלי.( ע' 45  ש' 17, ראה גם ת/23). 
כן הוסיף, כי הבחין שהאמבולנס מיהר וכי ביצע סטייה פתאומית ממסלולו ופגע בתא הנהג של מכונית ה"פיאט":

"זכורה לי פנייה מאוד חדה של האמבולנס, סטייה פתאומית של 90 מעלות מכיוון נסיעתו. משהו פתאומי מאוד."( ע' 45, ש' 39-40).
רס"ר אייל כהן, בוחן תנועה במשטרת ישראל, הציג בפני בית הדין  תרשים  אותו ערך, ת/19 , דו"ח בוחן, ת/16 ותצלומים ממקום התאונה, ת/18.  

בדו"ח הבוחן ת/18  שנכתב ביום התאונה, בפרק המסקנות, כתב רס"ר כהן את הדברים הבאים: "בהגיעי למקום התאונה הרכבים היו במקום בו נעצרו אחרי התאונה . ניתן להסיק ע"פ מיקום האימפקט שההתנגשות הייתה בנתיב ימין בכיוון נסיעת הפיאט וזאת לאחר שנהג האמר בלם בלימת חירום ונעל את גלגלי ריכבו והחליק מהנתיב האמצעי בו נסע קודם לאימפקט אל הנתיב הימני הקיצוני בכיוון נסיעת הפיאט. כתוצאה מכך פגע האביר עם דופן חזית שמאלו בדופן חזית שמאל הפיאט. ודחף את הפיאט לאחור עד שנעצרו כלי הרכב על מעקי הבטיחות W כפי שמראים התצלומים. סיבת נסיעת האביר בניגוד לכיוון התנועה אי ניסיון לעקוף שיירת כלי רכב על מנת להגיש עזרה רפואית לתאונה אחרת כ-2 קילומטר אחרי מקום התאונה בו היה מעורב האביר. 

לאור הממצאים ניתן להסיק כי נהג האביר  אמבולנס ה-צ ביצע עקיפה בדרך לא פנויה של שיירת כלי רכב שהייתה לצידו הימני במהירות של 65-70 קמ"ש מהירות שע"פ התוצאה לא איפשרה לאביר לעצור בבטחה או לחזור לנתיב ימין בבטחה ובכך גרם נהג האביר לתוצאה" 
בנוסף הוגשו על ידו דו"ח שטח, ת/15, בו מפורטים אלמנטים שונים הקשורים בתאונה- בין היתר, מספר הנתיבים בכביש, הראות בשעת התאונה, תאריך התאונה וכו'.
כאמור לעיל, עד זה אף גבה אמרה מהנאשם, ת/17.
בעדותו בפנינו מסר כי מהממצאים אותם בחן ובהם עדות מהנאשם, הצגת שאלה בפני הגב' בן דהן באשר לנתיב נסיעת "הפיאט" טרם האימפקט ועיון בעדותה, בחינת ממצאים שנמצאו במקום התאונה- בין היתר- חריץ בכביש, פיזור חלקי רכב, רקב בוץ, הסיק העד כי מקום האימפקט היה מרכז נתיב ימין, שזה גם היה נתיב נסיעת ה"פיאט". לאמור, הנתיב השמאלי הקיצוני מכיוון נסיעת האמבולנס . 
ואלו הם דברי העד כפי שהובאו בפני בית הדין בהתייחסו לנקודת האימפקט על פי דו"ח הבוחן אותו ערך ושצוטט לעיל:

" סעיף 9 מצביע על הממצאים שנמצאו במקום התאונה, זה אומר חריץ בכביש, זה אומר פיזור חלקי רכב, רקב בוץ- המשמעות היא שכל רכב כאשר הוא נוסע במהלך הנסיעה מתווספים בקרקעית הרכב פסולת, הגלגלים מעיפים פסולת, ניתזים פסולת ואבק שנדבקים לקרקעית הרכב, לכל רכב יש את זה, כמובן שזה אינדיווידואלי לסוג הרכב, למשל רכב שטח יהיה עם יותר רקב בוץ. כתוצאה מאימפקט בעוצמה, רקב בתחתית כלי הרכב יורד כלפי מטה. עם הממצאים שכרגע הזכרתי ניתן לקבוע חד משמעית את מקום האימפקט שזהו מרכז נתיב ימין בכיוון נסיעת הפיאט, שזה מכיוון כללי חיזמא ירושלים לכיוון היישוב אדם."(ע' 24 ש' 27-34).

וכן-

"...על פי פיזור השברים, הרקב והחריץ שנותנים תמונה מלאה על נתיב האימפקט. שהוא על הנתיב הימני בכיוון נסיעת הפיאט." (ע' 37 ש' 44-46).

בנוסף העלו ממצאיו, כי המדובר בכביש עם עיקול לימין, כאשר בזמנים הרלוונטיים לתאונה, הכביש היה רטוב ושדה הראייה היה מוגבל (ע' 24 ש' 42).
נוכח התנהלות טור המכוניות בנתיב נסיעתו של הנאשם, ביצע הנאשם  עקיפה, כאשר חלק רכבו מצוי בנתיב הנגדי( ע' 24 ש' 39-42, ע' 25 ש' 9-10). העד לא יכול היה לקבוע ממצאים חד משמעיים באשר לשאלה- "בכמה עבר האמבולנס עם גלגליו לנתיב הנסיעה הנגדי"(ע' 25 ש' 11-17).

בעדותו בפנינו מסר הבוחן כי להבנתו, התאונה אירעה  עת במהלך ביצוע העקיפה, הבחין הנאשם ברכב אשר נסע בנתיב הנגדי, בלם בלימת חירום, וזו שהביאה לנעילת גלגלי האמבולנס.

כתוצאה מהאמור איבד הנאשם את כוח ההיגוי, ומחמת העובדה כי מדובר בכביש עם עיקול לימין, המשיך האמבולנס בתנועה קווית לכיוון הנתיב הקיצוני השמאלי, מה שהביא להיווצרות האימפקט בנתיב קיצוני שמאלי מכיוון נסיעת האמבולנס ופגיעה חזיתית עם דופן חזית שמאל של שני כלי הרכב.

הדופן השמאלית של ה"פיאט" נחתך לכל אורכו ונתלש.

ה"אבירבולנס" המשיך לכיוון מעקה הבטיחות משמאל הדרך- W ברזל-, בו התנגש, התהפך  ועצר באופן סופי על דופן שמאל. (ע' 24 ש' 35- ע' 25 ש' 6,  ע' 26 ש' 5-6, ע' 35 ש' 30-36, ע' 37 ש' 44-46, ע' 38 ש' 26-29,  ע' 40 ש' 39-32).

עד ההגנה מר אשר אסבן, העיד כעד מומחה מטעם ההגנה. חוות דעתו הוגשה לבית הדין כ"חוות דעת מומחה-המהנדס, מר  אשר אסבן – מטעם הנאשם" וסומנה -ס/4. 

לעניין מומחיות המומחה נציין, כי לא הוצגו תעודות על פיהן אכן מדובר במהנדס והעד אף לא הציג עצמו ככזה. 

לחוות הדעת צורף דף רקע בו נכתב כי מר אסבן הינו מומחה בטיחות בחברת "תקן פרויקטים". מדף הרקע והתעודות שצורפו לו עולה כי מר אסבן עבר השתלמויות בתחומים שונים בהן השתלמויות מטעם המוסד לבטיחות וגיהות, קורס קציני בטיחות בתעבורה מטעם המכון הארצי לתחבורה, קורס בטיחות בבניה, קורס כיבוי אש, קורס ממונים על בטיחות בעבודה מטעם המוסד לבטיחות וגיהות, קצין מכונות שלישי שני וראשון מטעם משרד התחבורה ועוד.  עוד נרשם בדף הרקע כי הוא מופיע בבתי משפט בכל רחבי הארץ כעד מומחה לנושאים טכניים ונושא בטיחות.
לדידו של עד זה, כפי שהיא באה לידי ביטוי בע' 6 לחוות הדעת, אירוע התאונה התרחש עת נהג הנאשם במהירות של 60-70 קמ"ש, כשצידו הימני של האמבולנס בנתיב הנסיעה המקורצף הימני וחלקו השמאלי של האמבולנס בנתיב הנגדי. בשלב מסויים של הנסיעה, הבחין הנאשם ברכב שבא מולו במרחק של 10-15 מטר ממנו, או אז ביצע הנאשם מידית בלימת חירום, אולם לא הצליח למנוע את הפגיעה ברכב של המנוחה. 
העד המומחה כלל לא התייחס לנתיב הנסיעה של הפיאט ולנתיב בו ארעה ההתנגשות בין שני כלי הרכב.
סא"ל דניאל בן שושן, ראש ענף חקירות במחלקת הבטיחות מבק"א יבשה  בזמן האירוע, השתתף  כחבר בצוות התחקיר שמינה אלוף פיקוד מרכז בעקבות התאונה. 
לדבריו, מהתחקיר והשחזור שנערך יום לאחר התאונה הקטלנית, הסתבר שיכול להיות שה"אבירבולנס" עקף כאשר גלגליו השמאליים משמאל לקו ההפרדה וקרוב לו, והגלגלים הימניים מימין לקו ההפרדה (ע' 111 ש' 17-20).

ראוי לציין, כי עד זה העיד על עצמו כי אינו מומחה בתחום תאונות הדרכים וכי מומחיותו מתמצית במתודה של תחקיר צבאי (ע' 108 ש' 24-25).

עוד נציין כי , התחקיר בוצע במשך יום אחד בלבד, ומחמת קוצר  הזמן תוחקרו רק הנאשם והעד סמ"ר נבו (ע' 115 ש' 32). 

מטעם ההגנה הוצג חלק התחקיר, עליו חתום סא"ל צור ס/10 ובו נכתב בסעיף 2 ז' כי "הרכב האזרחי הגיע מכיוון חיזמא לאדם. נע על פי הממצאים והעדויות (מהשטח ושל נהגו של הממ"ז) נע במסלול הימני (כלומר צמוד לשול הימני)". לאחר מכן בס"ק י' "האביר פגע ברכב האזרחי שנסע במסלול הימני ביותר"
מקום התרחשות התאונה – מסקנות:
לאחר ששקלנו את כלל שנפרש בפנינו כמפורט לעיל, מצאנו להעדיף באופן ברור את חוות דעת  בוחן התנועה עת/7 מר אייל כהן ולקבל את מסקנתו, על פיה מקום התרחשות התאונה היה בנתיב נסיעתה של המנוחה, היינו בנתיב הימני שהוא הנתיב השמאלי הקיצוני מכיוון נסיעת האבירבולנס בו נהג הנאשם.

מהראיות שהוצגו בפנינו אף ניתן להסיק בוודאות גבוהה כי בעת עקיפת טור המכוניות שבכיוון נסיעת האבירבולנס, עבר הנאשם עם גלגלי הרכב את קו ההפרדה  הרציף שבין הנתיבים. 
מסקנתו של בוחן התנועה, מתיישבת עם הנתונים שנמסרו לנו באשר לבדיקות אותן ערך בסמוך לאירוע התאונה ובמקום האירוע, וכן עם עדויותיהם הברורות של העדה טל בן דהאן שישבה לצד המנוחה בזמן האירוע  באשר לנתיב הנסיעה של הרכב לחוסר האפשרות לסטות ימינה כי לא היה לאן,ושל העד דביר כהנא  שנסע מיד לאחר הרכב שנפגע ובנתיבו. עדויות שני עדים אלה נמצאו על ידנו מהימנות.
משמעות מסקנה זו הינה דחיית גרסתו של הנאשם באשר למקום האימפקט ונתיב נסיעתם של כלי הרכב המעורבים בתאונה.
לא מצאנו כי בעדותו של סמ"ר נבו יש לשנות ממסקנתנו, שכן עד זה מסר כי עד לשניות לפני התאונה היה עסוק בדיווח לרופא שישב מאחור, ולכן התקשנו לקבל כמהימנה גרסה מפיו באשר למיקום כלי הרכב עובר לתאונה. 
לעניין מיקום האמבולנס עובר לתאונה, הרי שכמפורט לעיל, נמצאה סתירה בין גרסת הנאשם בבית הדין לגרסתו באמרותיו.

באמרותיו השונות, מסר הנאשם כי נהג כששני גלגליו השמאליים חוצים את הקו המפריד, ואילו בפנינו מסר  גלגליו השמאליים של האמבולנס אך עלו על הקו הלבן.
משכלול כל הראיות ובחינתן לעומקן בחרנו להעדיף את גרסת הנאשם הבאה לידי ביטוי באמרותיו השונות על פני גרסתו הכבושה שמסר הנאשם בפני בית הדין. לעניין זה נציין  כי הנאשם חזר על גרסתו בכל אמרותיו  באופן עקבי ואף השרטוטים אשר נערכו בהנחיותיו מאששות גרסה זו.
חיזוק מסוים למסקנה המעדיפה את גרסת הנאשם במצ"ח מצאנו בעדות בוחן התנועה שהתייחס לאופן החלקת האמבולנס. הבוחן התבקש להתייחס לסיטואציה בה גלגלי צידו השמאלי של האמבולנס על קו ההפרדה הרציף שבין הנתיבים, והגלגליים הימניים על המסלול הימני שבכיוון נסיעת האמבולנס. כזכור, הנתיבים עצמם היו מקורצפים, למעט האיזור עליו סומן קו ההפרדה הרציף הכפול. לדבריו, בסיטואציה כזו בשעת בלימה היה האמבולנס אמור לסטות ימינה ולא שמאלה כפי שאכן סטה. (ע' 36 ש' 21-29).לדבריו,  משננעלו גלגלי הרכב, המשך הנסיעה הינו קווי.  

באשר לעדות המומחה מטעם ההגנה, מר אשר אסבן הרי שהוא מתייחס לנתיב נסיעת הפיאט כ"מסלול הנגדי" מבלי שתצוין העובדה כי מדובר בשני מסלולים נגדיים. כך שלא ניתן להסיק מחוות דעתו לאיזה מבין שני המסלולים הנגדיים התייחס.

מעיון בחומר שצורף לחוות הדעת ושעליו הסתמך מר אסבן בפני עולה כי טרם כתיבת חוות הדעת היו אמרותיו של הנאשם בלבד והוא לא התייחס לעדויות הסותרות של שני עדי הראיה, טל בן דהאן ודביר כהנא.
זאת ועוד, על אף שצורף לחוות דעתו דו"ח הבוחן אליה הפננו לעיל, לא מצאנו בחוות הדעת התייחסות לסתירה שבין מסקנת הבוחן לדברי הנאשם לעניין נקודת האימפקט.

סיכום ביניים- אופן התרחשות התאונה- 

משכלול העדויות הגענו למסקנה כי הנאשם החל בעקיפה, כשהחלק השמאלי של האמבולנס סוטה אל עבר הנתיב הנגדי, המרכזי מבין שלושת הנתיבים.

הנאשם הפנה מבטו אל עבר שיירת הרכבים אשר מימינו על מנת לבדוק שאינו קרוב מידי אליהם, אלא שכאשר החזיר מבטו אל עבר הכביש, הבחין ברכב המנוחה הקרוב אליו כ-10-15 מטר.

ראוי לציין, כי הנאשם הכחיש נתון זה וציין כי המרחק הינו נתון אשר הוכנס בפיו ע"י החוקר, אולם בחרנו לדחות את הכחשתו, שכן הנאשם חזר על מרחק זה במספר הזדמנויות שונות(למשל- האמור בחוות הדעת שהוגשה מטעם ההגנה – ע' 6 , 2 שורות אחרונות). 
לעניין זה העיד החוקר שגבה את האמרה,  כי הדברים שרשם באמרת הנאשם יצאו מפי הנאשם ומפיו בלבד (ע' 3 ש' 25-29) .
על אף שהמנוחה נסעה בנתיב הימני הקיצוני, משהבחין הנאשם ברכבה, תגובתו הייתה ככל הנראה בלימה חזקה, תגובה, שלדברי הבוחן, גרמה לנעילת הגלגלים וסטיית האמבולנס אל עבר נתיב נסיעתה של טליה ז"ל.

מהירות נסיעת האבירבולנס
באמרותיו  ציין הנאשם, כי  הגיע לשיירת המכוניות במהירות של כ- 75-70 קמ"ש, או אז האט ל-60 קמ"ש כדי לעקוף. במהלך העקיפה האיץ למהירות של כ-70 קמ"ש (ראה ת/9, ת/1, ת/17, ת/21). 

בתחילת חקירתו הראשית בבית הדין השיב הנאשם, לכשנשאל ע"י סנגורו לגובה מהירות הנסיעה עת הגיע לשיירה –  "לא יודע להאריך בדיוק, אולי 60", (ע' 55 ש' 30), כאשר בהמשך העדות ציין הנאשם, כי בעת ביצוע העקיפה היה עליו להאיץ את מהירות נסיעתו בכ- 3-5 קמ"ש נוספים (ע' 55 ש' 31-34, ע' 62 ש' 22-25).

במסגרת החקירה הנגדית השיב הנאשם , כי ייתכן כי הוא נהג גם במהירות של 70 או 72 קמ"ש. (ע' 62 ש' 26-32) בכך למעשה מחזק הנאשם את גרסתו הראשונה שמצאה את ביטוייה באמרותיו .

לעניין זה נחזור על עדותה והתרשמותה של טל בן דהן  בהקשר מהירות נסיעתו של הנאשם, ואלו הם דבריה:

" לפי מה שאני זוכרת, אנחנו יחסית אליו נסענו נורא לאט. זה היה נראה לי שאנחנו צבים והוא מטוס. משהו כזה". ( ע' 47  ש' 25-26). 

ניתן אם כן לסכם ולומר, כי על סמך העדויות האמורות, ובעיקר על סמך גרסת הנאשם באמרותיו המקבלת חיזוק בחקירתו הנגדית בבית הדין, הרי שבעת שעקף הנאשם את טור המכוניות שבנתיב  הימני נסע במהירות העולה על 60 קמ"ש ,ולכל הפחות, 63-65 קמ"ש . נזכיר כי באמרותיו אמר כי בעת העקיפה האיץ ל- 70 קמ"ש ואף אישר אפשרות זאת בחקירה הנגדית באשרו כי יתכן שאף במהירות 72 קמ"ש. 
מזג האוויר והשפעתו על מהירות הנסיעה 
בדו"ח שטח שנערך על ידי בוחן התנועה ת/15 בשעה 09:15, כחצי שעה מהקריאה למשטרה נרשם בשורה המתייחסת לתנאי מזג האוויר, כי "הראות טובה, גשם לפרקים ברמה משתנה, כביש רטוב". 

הנאשם בעדותו בפנינו מסר באשר לנתון זה – 

"זה לא היה גשם . היה טפטוף ולא היה גשם על הכביש. לא היה בכלל גשם על הכביש". (ע' 54 ש' 8).

כשעומת הנאשם בבית הדין עם עדותו הראשונה במצ"ח (ת/1, ש' 19) בה ציין – "לא ירד גשם אבל הכביש היה רטוב"- השיב הנאשם ( ע' 59 ש' 42-46) -  

"נ: זה מטפטוף. לא היה גשם.

ת: אתה אומר:"אבל הכביש היה רטוב מגשם שירד קודם", אז זה נכון?

נ: כן.

ת: אז שמת לב שהכביש היה רטוב נכון?

נ: כן. לא רטוב שיש הרבה גשם על הכביש,אלא רטוב במקצת."

לדברי- סמ"ר מוטי נבו  :

"ס: היה גשם, היה רטוב, מה היה המצב בדיוק?

ע: ירד גשם באותו בוקר, הכביש היה רטוב, לא התנאים הכי אופטימאליים לנסיעה.
במהלך הנסיעה גם היה טפטוף." (ע' 94, ש' 34-36).

 לדברי  העד  דביר כהנא :

"ס: את הגשם אתה מתאר כטפטוף קל?

ע: כן.

ס: לא היו נחלי מים על הכביש או משהו?

ע: לא." (ע' 46, ש' 22-19).

מהאמור עולה כי הכביש היה רטוב בעת התאונה וכי הנאשם אף הבחין בכך.

השאלה הבאה הצריכה לעניין זה הינה, האם תודרך הנאשם ע"י מאן דהוא באשר לנהיגה בתנאים שכאלה.
הנאשם העיד כי הוא היה מודע לכך שיש צורך לנהוג לאט כשהכביש רטוב.(ע' 59 ש' 46- ע' 60 ש' 3).

הנאשם אף אישר כי הרופא שהתלווה אליו הדריך אותו לנסוע בהתאם לתנאי הדרך, כאשר הנאשם הבין מהדרכה זו- " שאם הכביש רטוב, לנסוע פחות מהר בסיבוב, להאט כשצריך ".(ע' 60 ש' 8-11, ת/1 ע' 2 ש' 16-17, ת/9 ש' 19-21, ת/ 22 ש' 9-11).

העד סמ"ר נבו העיד אף הוא, כי בבוקר האירוע התנהלו תדריכים- הן בענייני בטיחות בכלל והן בענייני זהירות בנהיגה בגשם בפרט ( ע' 90 ש' 11-13, ע' 95 ש' 1-7, 10-15, 24-31, 37-38).
סא"ל אושרי לוגסי, מג"ד XXX, העיד כי העביר הדרכה למפקדים בגדוד באשר לבטיחות בדרכים נוכח הגשם וכי ביקש כי תדרוך זה יועבר גם לכל הנהגים. עוד הוסיף וציין, כי בתדריך האמור ישב הרופא  הגדודי (ע' 117 ש' 25-30). 

סמ"ר איציק בטומיאשוילי – אישר כי  קיבל, ביחד עם הנאשם, תדרוך מהרופא ומהחוג"ד (ע' 126 ש' 1-5). לעניין זה אישר את דבריו במצ"ח כמפורט להלן:
"ת: אני אפנה אותך לשורה 4 בעמוד הראשון, אני אקריא ואתה תאשר לי:"היינו במועדון של התאג"ד, כל החובשים של צוות הכוננות (התאג"ד) של היום, ונהג ורופא. וקיבלנו תדרוך מהרופא ומהחוג"ד (חובש גדודי) לגבי הציוד שאנחנו צרכים איתנו בזמן ההקפצה, ולנהג ספציפי, סמל עמי צורף, איך לנהוג בזמן ההקפצה, כשהכביש רטוב וצריך להקפיד על נהיגה זהירה" זה כך היה ?

ע : כן" 

לסיכום, על פי הראיות שנשמעו בפנינו, לרבות הנאשם עצמו, בוצע תדרוך לגבי כללי בטיחות בכלל וזהירות נסיעה בגשם בפרט. הנאשם שמע את תוכן התדרוך.  

תנאי הדרך ובטיחותה
סא"ל אושרי לוגסי, מג"ד XXX,  העיד כי בתקופה הרלוונטית לקרות התאונה התרחשו בכל שבוע כ-4-3 תאונות . לדבריו: "בימים שלפני התאונה, או בכל תקופתי כמפקד במרחב רמאללה עוטף ירושלים, מרחב התאונה, או כביש התאונה בין אדם לחיזמה, הוא כביש נוראי  ועמוס תאונות דרכים, לפחות, עם אני זוכר נכון 3-4 תאונות  דרכים עם פצועים כל שבוע, וכמעט לא עובר יום בלי תאונה של התנגשות כזו או אחרת...תנועה עמוסה מאד של מוניות פלשתיניות, אין שום קשר לחוקי התנועה, לרכבים הפלשתינים, והמתיישבים או התושבים היהודיים באיו"ש נוסעים מאד מהר הביתה, גם בגלל אזור שזורקים שם אבנים מפעם לפעם וגם בגלל שהם ממהרים הביתה...כך שהכביש הזה היה מעין 'מערב פרוע' בכל הקשור לתאונות דרכים ובטיחות בדרכים והוגדר על ידנו תורפה בטיחותית גדולה מאד" (עמ' 117 ש 13 ואילך).
בהמשך אמר כי מדובר ב"כביש הכי מסוכן בגזרה" וכי תדרך רבות ש"בכביש הזה לא ממהרים לשום מקום, גם לא בתוך אירוע, לא לפני אירוע ולא אחרי אירוע" (עמ' 120 ש' 3). לדבריו חזר על כך בפני מפקדים, בכנס שערך ביחידה, ובפורום נהגים. ערב לפני האירוע, בעקבות גשם ראשון לאחר תקופה יבשה, כינס את כל המפקדים, כולל הרופא הגדודי, והדגיש כי יש לנהוג בזהירות נוכח נסיבות אלו כשהוא מבקש לוודא כי אחרון הנהגים והמפקדים מקבל ההנחיות. (עמ' 117 ש' 26). כאמור לעיל, הנאשם אישר כי השתתף בתידרוך שכזה מפי הרופא.
מר אשר אסבן, המומחה מטעם ההגנה, כתב בע' 5 לחוות דעתו,ס/4, בנוגע לעניין שבנדון והשפעתו על האירוע כדלקמן - 
" בכביש שהיה ידוע כמסוכן עקב שיפוע הצד השלילי (הפוך) של הכביש ועל מנת לאלץ את הנהגים לנסוע במהירות נמוכה (תמרור "כביש משובש" ואפקט הרעש שמתקבל בנסיעה בכביש מקורצף גורמים אוטומטית להורדת המהירות ) בכביש שאירוע בו תאונות רבות מאוד . (24 תאונות עם נפגעים בשלושת החודשים שקדמו לתאונה).
סימון קווי ההפרדה הרציפים בין 2 הנתיבים נשאר על פני שכבת האספלט, באמצע הכביש, שלא קורצפה וכך נוצר מצב, שבו בין 2 הנתיבים המנוגדים בכביש, נשארה שכבת אספלט מוגבהת במספר ס"מ מהכביש המקורצף , ברוחב של כ- 1/2 מטר. 

המפגע הנ"ל גרם לכך שהנהג שנסע בכביש זה ושהגיע, במודע או שלא במודע, למצב שגלגלי רכבו יפגעו בשכבה המוגבהת, נתקל במכשול פיזי שהשפיע על יציבות רכבו בדיוק כמו במקרה שנהג יורד לשולי הכביש (המונמכים ) ומנסה לחזור לכביש.

לבד מזאת, נסיעה על שלושה סוגי משטח (משטח מקורצף, משטח צבוע ואספלט) גורמת לאיבוד היציבות עקב השוני באחיזת הכביש שבין שלושת סוגי המשטח המצב החמור ביותר מתקיים כאשר הנהג מבצע בלימת חירום בזמן נסיעה  על כביש בעל שלושה סוגי משטח, והוא דומה למצב שבו נהג יורד לשוליים עם גלגלי הרכב הימניים ומבצע בלימת חירום. התוצאות במקרה זה הינן חמורות ביותר: איבוד ההיגוי, החלקת הרכב על פני הכביש ואיבוד השליטה והיציבות.

זאת משום שמקדם החיכוך בכביש האספלט שונה ממקדם החיכוך בכביש מקורצף ושונה ממקדם החיכוך של צבע, מה עוד שמדובר בכביש רטוב כך שמקדמי החיכוך קטנים באופן ניכר. 

ההבדל במקדמי החיכוך גורם לכך שבמצב של בלימת חירום, גלגלי הרכב השמאליים יסתובבו במהירות שונה מאשר גלגלי הרכב הימניים, כך שהרכב יסטה הצידה ולא ימשיך בכיוון נסיעתו. ... בכביש הנ"ל השיפוע היה שלילי  כלומר מבנה הכביש הביא להגדלת הכוח הצנטריפוגלי הפועל על הרכב והגדיל את נטיית הרכב "להיזרק" לכיוון הנתיב הנגדי". 

זה המקום לציין כי מר אסבן כתב מפורשות בחוות דעתו כי הסתמך על עדויות מתוך תיק המצ"ח, התחקיר שנערך בצבא ושהוקצב לעשייתו יום אחד בלבד, הודעת הכפירה של הנאשם, פרוטוקול משני דיוני הוכחות ופרסומים מקצועיים. (התחקיר הנ"ל הוגש ע"י ההגנה ואליו נתייחס בהמשך).
היינו, העד המומחה כלל לא הגיע למקום האירוע, ולא ביסס טענותיו על חישובים כלשהם , על בדיקה עם מע"צ או גורם מקצועי אחר הקשור בכביש, ואף לא התמודד עם הכתוב בדו"ח הבוחן שצורף לחומר הראיות עובר לתחילת הדיונים. מחוות דעתו התקשנו להבין  במה מומחיותו עדיפה על פני ניתוח התאונה על ידי אחרים ובהם חוקר תאונות הדרכים.

קביעתו כי באותו כביש אירעו 24 תאונות עם נפגעים בשלושת החודשים שקדמו לאירוע, לא בוססה, בחוות הדעת או לאחר מכן ולפיכך לא ברור מהיכן נלמד נתון זה ובאיזה סוג תאונות מדובר.

אכן, הוצג ע"י ההגנה מסמך ס/16 המונה  22 תאונות מלבד התאונה בה עסקינן והתאונה אליה נסע הנאשם, אך כולן ממועד המאוחר לדצמבר 2005, היינו תשעה חודשים אחרי התאונה בה נהרגה טליה ז"ל, ואין לדעת האם התאונות אירעו באותם תנאי שטח שהיו בעת התאונה, או שאירעו לאחר שנסלל כבר הכביש החדש .

אין חולק כי מדובר בכביש שאינו חלק, אלא מקורצף בחלקו וכך אף עולה מהתצלומים ומדו"ח הבוחן. אף אין חולק כי המפקד בשטח מסר כי מדובר בכביש בעייתי בו אירוע מספר תאונות.

עם זאת, לא הוצגה בפנינו ראיה כי אך ורק בשל תנאי הכביש המדובר נגרמה התאונה הקטלנית.

זאת ועוד, אין זו הפעם הראשונה בה נהג הנאשם בכביש זה.

אף לא הועלתה טענה על פיה רק במקום התאונה הכביש הינו בעייתי, אלא שככל הנראה כבר במהלך הנסיעה על הכביש , עוד בטרם ארעה התאונה, הבחין הנאשם בכך שהכביש הינו בעייתי ולפיכך בנסיבות אלו צריך היה לנהוג בהתאם לתנאי כביש זה.

על משמעות נהיגת הנאשם שלא בהתאם לתנאי הכביש, נדון בהמשך.
תחילה נתייחס לנתונים נוספים לגבי הכביש בו התרחשה התאונה הקטלנית 

שיפוע הכביש  - 
לטענת ההגנה עסקינן בכביש עם שיפוע שלילי, נתון אשר תרם משמעותית להתרחשות התאונה.

לאישוש וחיזוק המסקנה האמורה העיד סא"ל סער צור, חבר בצוות התחקיר כעד מטעם ההגנה. כזכור מומחה ההגנה התייחס לנתוני התחקיר ככאלה שעליהן ביסס את חוות הדעת. 

התחקיר עליו חתום סא"ל צור הוגש ע"י ההגנה, ס/10, וכותרתו "תחקיר בוחן תנועה אט"ן יהודה-חלק מתחקיר פיקוד" . במסמך זה נרשם  כי סא"ל צור, סמח"ט בנימין, נפגש עם בוחן מרחב ש"י אייל כהן שבחן את הממצאים בזירת האירוע. לגבי מקום התאונה, נכתב בסעיף ח' כי "מקום התאונה מאופיין בעיקול גדול בכביש לכיוון ימין (בהגעה מאדם לחיזמה). בעיקול זה זווית הכביש משופעת בשיפוע שלילי, כלומר שיפוע הפוך לכיוון ההטיה והתנועה של הרכב, דבר שמשפיע כמובן לרעת הנהג (זורק את הרכב לכיוון הנגדי)".

באותו תחקיר, שעליו כאמור הסתמך מר אסבן, נכתב כי "בכביש מקורצף כמו הכביש הנדון במיוחד בימי גשם אחיזת הכביש  טובה יותר בשל העובדה כי אין מים על הכביש ומקדם החיכוך בין הצמיג לכביש גבוהה יותר".
לעניין משמעות מהירות הנסיעה באירוע נרשמו הדברים הבאים: (סעיף ו') "מהירות האביר היא הגורם המרכזי והקריטי בתאונה זו ובתנאי הדרך אינה מאפשרת לבצע עצירה מתאימה".
מהאמור לעיל עולה כי סמח"ט בנימין קבע בתחקיר קביעות לעניין שיפוע הכביש, משמעות הקרצוף ומשמעות מהירות הנסיעה  על הכביש.

לא ברורה לנו מה הכשרתו ומומחיותו של סא"ל צור מעבר להיותו קצין ומפקד בצה"ל ולפיכך אף לא ברור על סמך מה מסתמכות קביעותיו.
סא"ל צור העיד כי אין לו הכשרה בתחום ההנדסה ואף לא בתחום התעבורה או תאונות הדרכים (עמ' 131 ש' 17-20).  
כאמור לעיל, מס/10 עולה כי סא"ל צור שוחח עם בוחן התנועה . אלא שהבוחן אייל כהן כלל לא ידע  לומר האם עסקינן בשיפוע חיובי או שלילי (ע' 28 ש' 25-26, 30-31). לדבריו, יתכן שלא רשם זאת בדו"ח  כי לא ידע או כי "כמעט ולא היה שיפוע". בנוסף הסביר, משהקשה הסניגור,  כי משנכתב בדוח הבוחן אודות ה"אנרציה הצנטריפוגלית" הכוונה הייתה לא לשיפוע, חיובי או שלילי, אלא "אני דיברתי על תנועה קווית כאשר יש נעילת גלגלים" 
את יישוב הסתירה בין דברי הבוחן לכתוב בדו"ח לכאורה מפיו, ניתן לייחס לחוסר הכשרתו של סא"ל צור בתחום ההנדסה ובתחום התעבורה ותאונות הדרכים וכן לאפשרות שהוא טעה בהבנת הבוחן, אייל כהן, נוכח חוסר מומחיותו בדבר(ע' 131 ש' 24-31).
כך או כך, לא ניטען כי בדק בעצמו את הכביש והגיע למסקנה זו.

יצויין כי גם עד זה לא תחקר את הנאשם, מעורבים אחרים או מע"צ. 

עד נוסף אשר העיד מטעם ההגנה הינו  מר אביעד ויסולי, מהנדס תעשייה וניהול .
עד זה ביקר במקום התאונה בחודש אוקטובר 2006 , למעלה משנה וחצי ממועד התאונה כשבאזור זה נסלל  כבר כביש חדש. 

בפתח דבריו מסר כי מיד בתחילת הכביש שבין צומת אדם לכיוון חיזמה, ישנו שלט ועליו אזהרה  על פיה בכביש זה נהרג מדי שבוע אדם. צילום השלט הוצג לנו ס/12.

מר ויסולי מדד את העיקול של הכביש הישן שנותר במקום, ומסר כי גילה כי בחציו הכביש ישר, ובחציו בעל שיפוע שלילי. במצב כזה, לדבריו, הכביש "מוסיף משלו" לכוח הצנטריפוגלי שמופעל על רכב בעקומה (ע' 133, ש' 6-20); העד הסכים כי ככל שמהירות הרכב גבוהה יותר, קטֵנה השפעת השיפוע (ע' 137, ש' 36-41).

מר ויסולי לא תיעד את מדידותיו ועל כן לא ניתן  להתחקות אחר נכונות ממצאיו וזאת במיוחד על רקע הזמן הרב שחלף בין קרות התאונה לבין בדיקת העד וכן לאור העובדה כי פני השטח שונו ונסלל כביש חדש.

אל מול טענת ההגנה על פיה השיפוע השלילי של הכביש הוא שהביא, בין היתר, לקרות התאונה, ניצבת עדותו של עת/7, אייל כהן שהוזכרה לעיל.
עד זה, כמוזכר לעיל,  לא ידע לומר מה היה שיפוע הכביש: חיובי או שלילי, אך טען שלא השיפוע של הכביש הוא אשר הביא לקרות התאונה , ואלו הם דבריו :

"....ע: לפני האבירבולנס נסעו מאות ואלפי כלי רכב. למה להם זה לא קרה? זה למעשה פועל יוצא של נהיגה לא נכונה במקרה הנ"ל, של הנאשם. גם הזוית וגם השיפוע של הכביש, יש להם השפעה מסוימת אבל זה קשור לחלק הראשון של התשובה שלי. 

ס: אתה מסכים עם המסקנה כי לתשתית תרומה מרכזית להתרחשות התאונה ותוצאותיה?

ע: אני אפרק את השאלה לשניים. אילו התשתית הייתה טובה יותר כמו  שטח הפרדה בנוי בין כיווני הנסיעה הסיכוי שהתוצאה הייתה אחרת, הוא טוב. לא היינו פה היום בנסיבות האלו. האם זה מה שהוביל לתאונה? התשובה היא לא."  (ע' 39, ש' 24-14).

לסיכום פרק זה, לא מצאנו כי בידנו די ראיות על מנת לקבוע באם מדובר בכביש עם שיפוע שלילי או שמא חיובי או ללא שיפוע ומה המשמעות לעניין נהיגת הנאשם. מומחה ההגנה הסתמך על התחקיר שנערך על ידי סא"ל צור שאינו בקיא בתחום ואף לא ערך בדיקות כלשהן. ואילו סא"ל צור הסתמך, על דברי הבוחן, אלא שבוחן התנועה לא כתב זאת בדוח הבוחן שנכתב בסמוך לבדיקת הכביש על ידו, ואף לא מסר זאת בפנינו.

ההיפך הוא הנכון, הבוחן אמר שאינו יודע מהו סוג השיפוע ויתרה מזאת, אמר כי לא נתון זה, היה ואכן התקיים, הוביל לקרות התאונה.  
לעניין זה אף נפנה לשאלת בית הדין את מר אסבן היאך הוא יודע שהשיפוע שלילי (עמ' 76 ש' 45), על כך השיב כי הדבר כתוב בשניים –שלושה מקומות וכי הוא חושב שראה לכך התייחסות בדו"ח הבוחן ,ובהמשך במענה לשאלת התובע:"אני לקחתי כנתון שזה מה שהיה שם, אם זה לא נכון, כל ההתייחסות שלי לנושא הזה-מבוטלת" (עמ' 77 ש' 1) 

עדותו של עד הגנה אביעד ויסולי, אף היא לא מסייעת לעניין נוכח הזמן הרב שחלף בין מועד התאונה למועד המדידה וסלילת הכביש בין שני מועדים אלה. מה גם שאף לדעתו של עד זה השפעת השיפוע קטנה ככל שגדלה המהירות.

קרצוף הכביש -  

סיבה נוספת, אשר לשיטת ההגנה הביאה להתרחשות התאונה המצערת, נעוצה בכך שהכביש היה מקורצף.

עיון בתמונות שצולמו מיד לאחר האירוע מעלה כי הכביש היה מקורצף, למעט האזור עליו סומנו קווי ההפרדה. בוחן התנועה ציין בדוח הבוחן כי הכביש היה מקורצף (סעיף 4 לת/16) והפנה בעדותו בפנינו לצילומים אותם ערך מהם אפשר ללמוד כי הקוים הלבנים הרציפים שבין נתיבי התנועה הינם על קטע כביש שאינו מקורצף.(עמ' 30 ס' 6 ואילך). 
סא"ל אושרי לוגסי, מג"ד XXX, ששהה זמן ממושך בגזרה, העיד כי אכן הכביש שבו ארעה התאונה היה מקורצף, ומניסיונו קשה יותר לבלום בכביש מקורצף מאשר בכביש אספלט רגיל.

מר אשר אסבן, מומחה ההגנה, ציין בחוות דעתו – "הכביש קורצף (הוסרה שכבת האספלט), על מנת להגדיל את מקדם החיכוך". כמו כן ציין כי :
"סימון קווי ההפרדה הרציפים בין 2 הנתיבים נשאר על פני שכבת האספלט , באמצע הכביש שלא קורצפה וכך נוצר מצב, שבו בין 2 הנתיבים המנוגדים בכביש, נשארה שכבת אספלט מוגבהת במספר ס"מ מהכביש המקורצף , ברוחב של כ- 0.5 מטר. המפגע הנ"ל גרם לכך שהנהג שנסע בכביש זה ושהגיע, במודע או שלא במודע, למצב שגלגלי רכבו יפגעו בשכבה המוגבהת, נתקל במכשול פיזי שהשפיע על יציבות רכבו בדיוק כמו במקרה שנהג יורד לשולי הכביש (המונמכים) ומנסה לחזור אל הכביש. 

לבד מזאת, נסיעה על שלושה סוגי משטחים (מקורצף צבוע ואספלט) גורמת לאיבוד היציבות עקב השוני באחיזת הכביש שבין שלושת סוגי המשטח." (ע' 5 –ס/4).

בחקירתו הנגדית נשאל מר אסבן בכמה סנטימטרים של אי קרצוף הכביש מדובר ועל כך השיב כי המינימום הוא שני ס"מ ויתכן שאף מדובר בשלושה או ארבעה ס"מ.

על כך הקשה התובע בבקשו לדעת את ההשפעה על אבירבולנס ואילו העד המומחה השיב:"נכון, מדרגה של שני ס"מ פחות משפיעה על אבירבולנס מאשר על רכב נוסעם רגיל" משנשאל מדוע הדבר לא צוין בחוות הדעת השיב :"אני לא בית משפט ואני לא מחלק אחוזי אחריות, אני כותב מה כל הגורמים שהביאו לתאונה, אני לא מחלק את האחוזים של האחריות. אני לא יכול לכמת את הערך של כל כשל וכשל כגורם לתאונה" (עמ' 78 ש' 42 ואילך). לאחר מכן הוא שב ואומר "מדרגה של 2-3 ס"מ משפיעה פחות על אבירבולנס" (עמ' 79 ש' 2).
בוחן התנועה רס"ר אייל כהן,  מסר את הדברים הבאים בנושא זה: 

"ס: אתה מסכים איתי שהצמיג אוחז את הכביש טוב יותר בכל פניו, בכביש אספלט מאשר בכביש מקורצף

ע: כביש מקורצף הוא גם כביש אספלט. בכביש לא מקורצף תהיה אחיזה יותר טובה, אבל כאשר כביש רטוב, כביש מקורצף מחזק את האחיזה ואתה הקשר בין הצמיג לכביש מאחר ויש בו תעלות ניקוז מים.

ס: כשיש גשם טוב וחזק.

ע: זה כשהכביש רטוב.

ס: לא מטפטוף. או גם?

ע: גם בטפטופים. המים לא עומדים. המים ממשיכים.

ס: כלומר מקדם החיכוך בכביש לא מקורצף גבוה מכביש  מקורצף.

ע: נכון. "

( ע' 29 ש' 1-11; ע' 30 ש' 29-31).

היינו, על פי חוות דעת בוחן התנועה, שאף בדק את הכביש בסמוך מאד למועד התאונה, הקרצוף בכביש מחזק את האחיזה ואת הקשר בין הצמיג לכביש מאחר ויש בכביש מקורצף תעלות ניקוז. הסנגור המלומד הקשה על בוחן התנועה בשאלה מדוע לא צוין הדבר בדוח הבוחן ובתגובה הפנה בוחן התנועה לסקיצות ולצילומים. הסנגור המשיך והקשה בשאלו את בוחן התנועה :"יש לנו באמצע הזירה שני משטחי נסיעה עם מקדמי חיכוך שונים, לא צריך לציין זאת בדו"ח הבוחן?" 

על כך השיב הבוחן "ההבדל הוא מינורי ואין לכך קשר לתאונה" (עמ' 30 ש' 31). 
מהאמור לעיל עולה כי אכן הכביש היה מקורצף, למעט מקטע מתחת לקוי ההפרדה הרצופים. מחוות הדעת שהושמעו בפנינו לא ניתן לקבוע כי קרצוף הכביש או ההבדל שבין החלק המקורצף לחלק שאינו מקורצף מתחת לקו ההפרדה, הוא שגרם לתאונה הקטלנית. 
האם הוצב תמרור המתריע על עיקול בכביש-

עת/8, דביר כהנא, נשאל ע"י הסנגור האם הוא זוכר איזה שהוא תמרור באזור הסמוך לתאונה והעד השיב כי אינו יודע על קיום תמרור שכזה (ע' 45 ש' 47- ע' 46 ש' 3).

הנאשם וסמ"ר מוטי נבו ציינו אף הם בעדותם כי לא זכור להם תמרור המזהיר על קיום העקומה בכביש. (עדות הנאשם- ע' 53, ש' 50-53, עדות העד מוטי נבו -ע' 94, ש' 42-44).

האם הנאשם היה מודע לתנאי הדרך ?
הנאשם הכיר את הדרך, ידע שהכביש מקורצף, כן ידע שבכיוון הנסיעה שלו נתיב אחד, שבכיוון הנגדי – שניים, ושקו הפרדה רצוף מפריד בין המסלולים (  ע' 53 ש' 21-24, ע' 59, ש' 16-31, ש' 10-15). הנאשם אף הוסיף וציין, כי ידע שבכביש מקורצף עליו לנסוע יותר לאט (ע' 60, ש' 4-7).
סמ"ר (מיל') חן פיאלקו, ששירת כחובש עם הנאשם, חיזק את האמור והוסיף כי הנאשם הכיר את הכבישים בגזרה על בוריין (ע' 124 ש' 22-30).

אם כן, גם אם יש סכנה בקרצוף הכביש (טענה שכאמור התקשנו לקבל ) ואף אם מדובר בכביש בעייתי ביותר על פי עדויות המפקדים המכירים את השטח,  הרי משהכיר הנאשם את הכביש וידע על מגבלותיו, צריך היה לנהוג בהתאם לתנאי כביש זה, מה גם שלכלל נתוני הכביש התווסף נתון באשר להיותו רטוב. 

סיכום ביניים: אי בטיחות נתיב התנועה היא שגרמה לתאונה- האומנם?-

לאחר שבחנו את הראיות שצורפו לתיק ובהן תמונות ממקום האירוע בסמוך להתרחשותו, ושמענו את העדויות שדלעיל הגענו למסקנה, כי אכן אין המדובר בכביש פשוט לנהיגה, נוכח הקרצוף, עומס התנועה , רטיבות הכביש,העיקול והיעדר תמרור המתריע על היות עיקול בכביש.

יחד עם זאת, אין אנו שותפים להנחת ההגנה על פיה תווי הדרך ואופי הכביש היוו את הסיבות שהביאו לקרות התאונה המצערת.

כאמור לעיל, הנאשם הכיר את הכביש, נסע עליו בעבר, ידע על דבר הקרצוף, וידע כי עליו לנסוע בזהירות ואף השתתף בתדריך בו הוזהר באשר לנסיעה בכביש כשהוא רטוב, אלא שהנאשם התעלם מכל אשר הודרך בעבר ואף מניסיונו האישי בנוסעו שלא בהתאם לתנאי הדרך ובמהירות שאינה סבירה לתנאים אלה 
האם מצבו הטכני של האמבולנס ("אביר -אמבולנס" ), היווה גורם לתאונה? 
ב"כ הנאשם ביקש במסגרת סיכומיו לתלות את האשם לקרות התאונה במצב המכאני של הרכב, תוך שהוא מתבסס על ממצאים של צינור בלמים קרוע וקרע בצמיג.

עת/3, רס"ב מוטי לוי, מנהל עבודה בחימוש בחטמ"ר בנימין העיד בפני בית הדין כי צנרת הבלמים הייתה תקינה (ע' 10 ש' 11-12) ובאשר לקרע בצמיג- הרי שגם זו לא הייתה הסיבה לתאונה- שכן אף אם הנקר ארע עובר לתאונה- הרי ש"ברכב הזה מורכב גלגלי אמפלט נגד ירי, כלומר גם אם יש פנצ'ר תוך כדי או שיורים על הגלגל הרכב לא יורד לחישוק, הרכב לא יורד ישר, הוא יכול לנסוע עוד 40 קילומטר" (ע' 11 ש' 34-36, ראה גם עדותו של אייל כהן– ע' 39 ש' 47- ע' 40 ש' 3). 

זאת ועוד,  ציין העד באשר לבטיחות הרכב באופן כללי  :

"הכשירות של הרכב היא גבוהה מאוד, אין מצב שיש לו בלאי, כשיש תקלה קטנה, מתקנים במיידי, אין רכב חלופי לרכב הזה, הוא בחשיבות עליונה" (ע' 9 ש' 21-23).

ב"כ הנאשם ניסה להפריך את העדות האמורה ותיחקר את העד רבות בדבר פגמים ובעיות באביר וזאת מתוך רצון להצביע כי יש בתקלות אלה כדי להביא לקרות התאונה.

לאחר שקילת כל העדויות הרלוונטיות, הגענו לכלל מסקנה, כי אין קשר סיבתי בין מצבו הטכני של האביר לבין קרות התאונה, וזאת על פי  עדות העד האמורה, לפיה האמבולנס מטופל מבחינה מכאנית באופן אינטנסיבי  (ע' 11 ש' 43), עדותו של עת/4 רס"ם סונגו מרדכי (ע' 12 ש' 39-49 ע' 13 ש' 5, 7) ועדות הנאשם עצמו שאמר :

" הרכב הצבאי היה תקין לחלוטין טרם הת"ד על כל מערכותיו הבטיחותיות כולל היגוי בלמים ואורות ..."(ת/9, ע' 3 ש' ,17-19 ראה גם ת/17 ע' 2 ש' 50-54, ראה גם עדות הנאשם בבית הדין-  פרו' ע' 57 ש' 27-46, ע' 65 ש' 2-3).

חיזוק למסקנתנו האמורה ניתן למצוא בכך שהאמבולנס יצא מטיפול  שבועי יום עובר לתאונה (נספח ת/8).

בא כוחו המלומד של הנאשם הוסיף וטען במסגרת סיכומיו, כי האמבולנס הרלוונטי, קרי- ה"אבירבולנס" הינו כשלעצמו רכב בלתי בטיחותי וזאת, בין היתר, משום שאין לו מערכת ABS וכי הצמיגים שלו פחות טובים בכביש. לעניין זה הפנה ל ע/222/93 התובע הצבאי הראשי נ' רב"ט אנדרי קליין. לטענתו, מפסק דין זה ניתן ללמוד על כך שכאמור מדובר ברכב בלתי בטיחותי.

עניינו של פסק דין זה הינו תאונת דרכים קטלנית בה היה מעורב רכב צבאי מסוג "אביר", בו נהג המשיב עת ששירת בשירות מילואים.

התאונה אירעה בתנאי מזג אויר חורפי, כביש רטוב מגשם. מקום ההתנגשות היה בעקומה.  המשיב בלם בפתאומיות עם כניסתו לעקומה בהבחינו ברכב בנתיב הנגדי, כתוצאה מכך ננעלו גלגלי הרכב  , המשיב איבד את השליטה ברכב וסטה לנתיב הנגדי שם התנגש ברכב שנסע ממול. לטענת ההגנה, כתוצאה מפעולת הבלימה ננעלו גלגליו האחוריים של הרכב וזה נקלע לסבסוב, כאשר חלקו האחורי פונה לשמאל. יצוין כי כלי הרכב החליק באלכסון לעבר הנתיב הנגדי. 
חלק ניכר מהדיונים בשתי הערכאות הוקדש לתכונותיו של רכב האביר ובעיקר להיבטים הבטיחותיים הנוגעים למערכת הבלימה שבו ותופעת הסבסוב. לעניין זה נשמעו חוות דעת מומחים.

להשלמת התמונה נוסיף כי למשיב בפסק הדין לא היה היתר לנהוג באביר, הוא לא עבר השתלמות הקשורה ברכב ומפקדו הורה לו לבצע את הנסיעה במסגרת שירות המילואים, מבלי שיבדוק באם בידו היתר לנסיעה ברכב מסוג זה.

בשתי הערכאות נקבע כי אין להעמיד את הנאשם בנעליו של נהג אביר מקצועי המיומן בהתנהגותו ואשר נטל חלק בהשתלמות מתאימה, והינו בעל הכשרה  בתחום התיאורטי ובתחום המקצועי. לפיכך נקבע בעניינו של המשיב כי תופעת הסבסוב העלולה להתרחש באביר, כמו גם האמצעים להיחלץ ממנה, לא היו ידועים למשיב, ולכן ניתן היה לראות זאת כגורם בלתי צפוי שלא היה בשליטתו של הנהג והוא שגרם לאובדן השליטה על הרכב ולתוצאה הקטלנית. 

לעניין בטיחות האביר, הפך בית הדין לערעורים את קביעת הערכאה הראשונה בקובעו את הדברים הבאים :"זה המקום לציין כי לא ראינו בסיס מספיק לקביעתו של בי"ד דלמטה כי האביר הינו רכב מסוכן מבחינת הבלימה יותר מרכבים אחרים"

ובהמשך :"סוף דבר, אנו קובעים על בסיס הראיות שהיו בפני הערכאה הראשונה, כי רכב האביר אינו מסוכן יותר, מבחינת נתוני הבלימה, מכלי רכב אחרים מסוגו, כולל הנ.נ. אותו אמור הוא להחליף".

אכן גם בערכאת הערעור נכתב, כי השיפורים שבוצעו בכלי רכב זה, לא פתרו באופן מוחלט, את האפשרות לנעילת הגלגלים האחוריים באביר כתוצאה מבלימת חירום, או בלימה בעוצמה המתקרבת לכך. לכן , נכתב בפסק הדין כי "חיוני הוא כי מי שמופקד בידו רכב מסוג זה, יהיה בעל הכשרה מתאימה, לאחר שנטל חלק בהשתלמות מקצועית והשתתף באימון רענון אחת לתקופה שתקבע".

מלבד ההפניה לפסק הדין בעניינו של אנדרי קליין שצוטט בהרחבה לעיל, לא הוצגו חוות דעת או עדויות לעניין בטיחות האביר, שיהיה בהם כדי לקבוע אחרת ממה שנקבע כבר ע"י בית הדין לערעורים באשר לרכב מסוג אביר.

כאמור מפסק הדין עולה כי רכב האביר, על מגבלותיו, אינו מסוכן יותר מכלי רכב אחרים מסוגו  וכי קיימת חשיבות להכשרה המתאימה לנהיגה עליו,

 על מנת שהנהיגה תתבצע תוך מודעות למגבלות הבטיחות.

בענייננו,  הנאשם החזיק בהיתר המתאים, עבר השתלמות, הכיר את מגבלות הרכב והיה בעל ניסיון של מספר חודשים בנהיגה עליו.

זאת ועוד, אופי התאונה שונה, שכן מדיווח כלל המעורבים בתאונה, לא עלתה כל טענה על פיה בזמן הבלימה ארעה תופעת הסבסוב. מהראיות עלה, כפי שפורט בהרחבה לעיל, כי לאחר הבלימה הגלגלים ננעלו והאבירבולנס המשיך בנסיעה ישרה קדימה.

לסיכום פרק זה, לא הוכח כי מצבו המכאני או הבטיחותי של כלי הרכב בו נהג הנאשם, הם שהיוו את הגורם לתאונה הקטלנית בה היה מעורב הנאשם. להשלמת נושא זה נתייחס בפרק הבא להכשרתו של הנאשם ומידת היכרותו את הרכב בו נהג
הכשרת הנאשם ומידת היכרותו את האבירבולנס ומגבלותיו - 
עת/5 רס"ל שמעון אלגלי, מדריך נהיגה בבה"ד 6,  העיד כי במסגרת הקורס נהג הנאשם ברכב פורד 4X4 , ברכב GMC, ברכב האמר -אמבולנס וברכב אביר-אמבולנס (ע' 13 ש' 40-42). 

כמו כן העיד, כי תוכנית ההשלמה כללה לימודים שעניינם- הכרת הרכב, תיאוריה ומבחן (ע' 13 ש' 48 וכן- ע' 14 ש' 9-11).

העד הוסיף וציין, כי החניכים מקבלים מידע גם בדבר הסכנות הטמונות בנהיגה עם האביר:

"... אנחנו מלמדים את המגבלות שהם גובה הרכב, שהוא רכב גבוה, בגלל זה מגבילים אותו במהירות, ל- 60 קמ"ש בגלל שהוא גבוה ולא יציב, יש לו צמיגים משולבים, זה צמיג שהוא טוב לשטח וטוב לכביש, אך באותה מידה פחות טוב לכביש ופחות טוב לשטח. הרכב הוא ללא מערכת ABS ולכן מרחק הבלימה שלו יותר גדול, גם בהתחשב בצמיגים שהן פחות טובים לכביש... הם יודעים שמבחינת מהירות אסור לעבור את המהירות המותרת בשום מקרה . מבחינת דיני התעבורה אסור להם לחצות צמתים, או לעבור קו לבן...אלא אם כן הם נוקטים בכל אמצעי הזהירות שהם שדה ראייה לא מוגבל..." (ע' 14 ש' 13-30) .

באשר לדרישות הסף לקבלה לקורס נהיגה ב"אבירבולנס" וברכבים נוספים ציין העד- 

"אב"ד: ספר לנו מה התנאים להתקבל לקורס האמבולנס?

ע: שנה רישיון לפחות, שנה רישיון צבאי לפחות לנהג. שנה ותק על רישיון צבאי. הוא צריך שיהיה לו רישיון או על האמר או על אביר, כדי שיוכל לעשות רישיון על אחד הרכבים האלה בקורס. " (ע' 17, ש' 15-10).

באשר לכללי הזהירות שעל נהג אמבולנס לנקוט בשעת חירום :

"לנהג אמבולנס מותר לעבור קו הפרדה רצוף, כאשר הראות ברורה ולא לקויה, ובתנאי, שמפעיל את כל כללי הזהירות, ולא מסכן כלי רכב שבאים ממול, וסמכות רפואית מגדירה שהנסיעה הזו היא לצורך פינוי פצועים או מצב חירום, במקרה כזה, מותר לו לחרוג מנסיעה רגילה, ולעבור פס רצוף כדי להציל חיים".(ע' 15 ש' 36-41).

חיזוק לדבריו של רס"ל אלגלי ניתן למצוא בעדותו של עת/6, אע"צ עמי לוי, מורה נהיגה בבה"ד 6 ( ע' 19, ש' 21-35, 47-40; ע' 21 ש' 1-6; ע' 22, ש' 44-46).

הנאשם בעדותו אישר שיש לו היתר לנהוג על האמר, רכב משא מעל 15 טון, בלייזר, ג'יפ והיתר לשאת תחמושת דלק וגז. כל אחד מההיתרים הללו הצריך מעבר השתלמות, כולל השתלמות מעשית.(ע' 56, ש' 8-38).

על פי עדות הנאשם בפנינו, הנאשם הכיר את האבירבולנס היטב, כולל הרכב הספציפי בו נהג. עוד עולה כי נהג ברכב זה כארבעה חודשים לפני התאונה, "כולל קפיצות ונסיעות מבצעיות". הנאשם אף הכיר את השוני בין רכב זה, על יתרונותיו וחסרונותיו, לבין רכבים אחרים ( ע' 51 ש' 28-29, ע' 56, ש' 39- ע' 57, ש' 4). כך לדוגמא מסר כי באבירבולנס יש ראות פחות טובה מאביר רגיל.
הנאשם העיד כי הוא ידע שמותר לו לעבור את המהירות המותרת, אולם בהמשך עדותו כאשר עומת עם דבריו של מר שמעון אלגלי, אשר העיד כי הוא הדריך שאסור לנסוע בכל מקרה בנהיגת חירום מעל למהירות המותרת (ע' 14 ש' 24-25, ע' 17 ש' 23-24), אמר הנאשם " הוא אמר. אמרו לנו את זה"  (ע' 63, ש' 33-35).

הנאשם נשאל לגבי המהירות המותרת באבירבולנס ועל כך השיב: "בשטח פתוח 60 קמ"ש ובשטח בנוי 40 קמ"ש"( ע' 52 ש' 7). עם  זאת הוסיף כי בדרך כלל זה כתוב בשבלונה " על הדשבורד בין הנהג ומפקד הנסיעה". לדבריו, על האבירבולנס נשוא התאונה היה כתוב "שטח פתוח-65 ושטח בנוי-40" (עמ' 52 ש' 14).

בחקירה הנגדית אישר הנאשם, לאחר שהוצגה לו תמונה מהשבלונה שצולמה מדלת האבירבולנס לאחר התאונה, כי הכיר שבלונה זו שעליה נכתב  "ש.ב. 40 קמ"ש ש.פ. 60 קמ"ש" (עמ' 62 ש' 49), אך לטענתו על השילוט בתוך האבירבולנס היה כתוב אחרת. אין בפנינו תיעוד לגבי אפשרות שכזו, אךהיא אפשרית לדבריו של הסמר"פ סא"ל יעקב מנדלוביץ' (עמ' 146 ש' 15)
עיון בספר הרכב וברישיון הרכב מעלה כי גם בהם נרשם כי המהירות המותרת בשטח בנוי הינה 40 קמ"ש ובשטח פנוי- 60 קמ"ש. (ת/7 ו- ת/11)

לבית הדין הוצגה אסופת מבחנים מקורס הנהיגה של הנאשם ,ת/6 ובהן מבחן לגבי נהיגה בהאמר-אמבולנס שהוא הרכב בו נהג הנאשם בעת התאונה.

המבחן כולל שאלות שונות באשר לרכב זה וכן השאלה "בלימת חרום בהאמר אמבולנס יכולה להביא ל-". התשובה הנכונה , אותה גם סימן הנאשם הינה "סבסוב הרכב".
הוצג בפנינו אף ס/20 ובו פירוט הכשרות שעבר הנאשם, כולל הכשרה  בת שלושה וחצי שבועות של נהג רכב משא כבד  בינואר 2004, והכשרה של נהגי אמבולנס בת שבועיים וחצי ביולי 2004. 
מהמקובץ לעיל עולה כי הנאשם קיבל הכשרה והדרכה לגבי כלי הרכב בו נהג והנאשם עצמו אף העיד כי הכיר את היתרונות והחסרונות של נסיעה באבירבולנס על פני רכבים אחרים. 

לטענת הסנגור הנכבד , הנאשם הוכשר באופן מעשי בקורס הלימוד לפרק זמן נמוך ולא מספק, וכי יש בדבר כדי להביא להתרחשות התאונה.

לא הוצגה בפנינו תשתית של ממש שיש בה כדי לתמוך בטיעון זה. הנאשם , במהלך ההשתלמות עבר גם הכשרה מעשית (ראה עמוד שלישי לת/6), היה מודע למגבלות כלי הרכב ואף צבר את ניסיונו המעשי באותם חודשים בהם נהג על האבירבולנס עובר לקרות אירוע התאונה. 

נתוניו האישיים של הנאשם והשפעתם על אופן נהיגתו
בא כוחו של הנאשם ביקש לציינו כחייל אחראי, ללא תאונות קודמות ולפיכך ברור לגישתו כי לא התנהגותו היא זו שהביאה לקרות תאונה, אלא גורמים חיצוניים לנאשם.

מאידך ציין, כי הנאשם הינו בעל קב"א נמוכה ועל כן נתוניו האישיים הם שעמדו לו לרועץ ויכלו להוות מרכיב מהתרחשות התאונה .

לא מצאנו כי הנאשם לא היה ראוי לתפקיד הנהג. ההיפך הוא הנכון. מעדויותיהם של מפקדיו של הנאשם והקרובים לו עולה, כי טוב היה עושה ב"כ הנאשם לו לא היה מייחס את נתוניו האישיים של הנאשם לקרות האירוע, שכן אופיו של הנאשם ומידת השכלתו מתאימים לביצוע המשימות שהוטלו עליו.
מפקד גדוד XXX, סא"ל  לוגסי, ציין את הנאשם  כ"נהג חריג לטובה בגדוד" (ע' 119 ש' 34-40, ראה לעניין זה גם ס/17, ס/19).

כך גם  לדבריהם של סמ"ר חן פיאלקו, סמ"ר איציק בטומיאשוילי וסמ"ר מוטי נבו, אשר שירתו ביחד עם הנאשם ואף התלוו אליו ביום התאונה ואשר העידו על אופיו הטוב ועל מקצועיותו של הנאשם(ע' 123 ש' 40-44, ע' 125 ש' 32-36, ע' 91 ש' 19-28).

סיכום ביניים
לאחר שבחנו את כלל המסוכם לעיל, לא מצאנו גורם חיצוני להתנהגות הנאשם ואופן נהיגתו, שהוא הגורם המרכזי שהביא להתרחשות התאונה הקטלנית.

אין חולק כי הנאשם מיהר לאירוע הצלה וכי בעשותו את המיוחס לו ביקש לסייע לאחר בעת מצוקה במהירות האפשרית. אף אין חולק כי תנאי הדרך היו קשים, תנאי מזג האוויר לא היו אופטימאליים,  כלי הרכב היה בעל מגבלות מסוימות. אך, הנאשם היה מודע לנתונים אלה וצריך היה לנהוג בהתאם להם. 

לטענת הנאשם, ביצע את המיוחס לו נוכח הוראת מפקדו. 

לאחר שפרטנו את אופן נהיגת הנאשם , זה המקום לבחון האם אכן נהג כפי שנהג על פי פקודה של מפקדו והאם בכך יש כדי לפוטרו מאחריותו לתאונה הקטלנית. היינו, האם עומדת לנאשם הגנת הצידוק.

סייג  הצידוק – 
סעיף 125 לחוק השיפוט הצבאי התשט"ו-1955 קובע כי "לא יישא חייל באחריות פלילית לפי סעיפים 122, 123 ו- 124 אם ברור וגלוי שהפקודה שניתנה לו היא בלתי חוקית". 

סעיפים 122, 123 ו-124 לחוק הינם הסעיפים העוסקים בסירוב לקיים פקודה, אי קיום פקודה והתרשלות במילוי פקודה.

סעיף 34 יג (2) לחוק העונשין התשל"ז- 1977 מחיל את סייג הצידוק באופן הבא:

"לא ישא אדם באחריות פלילית למעשה שעשה באחד מאלה:

...

(ב) עשהו על פי צו של רשות מוסמכת שהיה חייב לפי דין לציית לה, זולת אם הצו הוא בעליל שלא כדין". 

ההוראה שבסעיף 34 יג, באה במקום ההוראה בשעתו בסעיף 24 לחוק, כשהיא מרחיבה אותה ומוסיפה לתחולתה שלושה תחומים נוספים.
לעניין ס"ק (2) שצוטט לעיל כותב המלומד קדמי בספרו על הדין בפלילים, חוק העונשין חלק ראשון עמ' 552 את הדברים הבאים  -  "על פני הדברים נראה שאין בהוראה החדשה-על אף השינוי הלשוני-משום שינוי ביחס לקודמתה".

היינו, ההלכות לעניין סייג הצידוק והגנת הצידוק, לא השתנו באשר לנושא בו עסקינן. 

על היחס שבין סעיפי חוק השיפוט הצבאי לחוק העונשין דלעיל התייחס בית הדין הצבאי לערעורים  ב ע/147/00 התצ"ר נ' סג"מ יפית אזרן  - 
"המחוקק מצא לנכון ליתן הגנה למבצע פקודה בלתי חוקית, שכן סבר כי דרך המלך שבין הצורך להשיג משמעת בצה"ל, לבין עקרון החוקיות והצורך לחייב את כולם לציית לחוק, היא לקבוע חובת ציות לפקודה חוקית ובלתי חוקית, וחובת סירוב לקיים פקודה בלתי חוקית בעליל (ס' 34יג (2) לחוק העונשין וסעיפים 17 ו-125 לחש"ץ). הגנת הצידוק, שבחוק העונשין ו-ס' 125 לחש"ץ, אינה אלא נוסחת האיזונים שבין עקרון החוקיות, לבין צרכי המשמעת המיוחדים של הצבא. נוסחת איזונים זו אינה נדרשת במקרה שבו מפקד מאשר לפקודו לבצע עבירה. מעשה פלילי שאושר ע"י מפקד ולא בוצע כלל אינו פוגם במשמעת הצבא. לעומת זאת עשיית מעשה, האסור על פי הדין, אף שאושר על ידי מפקד, פוגמת קשות בשלטון החוק ובערכיה של חברה נאורה. יתר על כן, בהגדירם את הפקודה הבלתי חוקית בעליל, מצאו בתי-הדין הצבאיים לנכון לילך בדרך שבה מוגדרת פקודה זו כ-"דגל שחור" כ"כתובת אזהרה האומרת - אסור!", כפקודה שאי החוקיות שבה:

"דוקרת את העין ומקוממת את הלב" (ראו: ע-85.382.279 וכן ע.68.09). רוצה לומר, רק הוראות קיצוניות, כשאי החוקיות תזעק ותקומם, תחשבנה לפקודות בלתי חוקיות בעליל. "

הפרמטרים הנבדקים בדיון בהגנת הצידוק הינם בין היתר סמכות נותן ההוראה, האם מדובר בפקודה המחייבת ציות, האם פקודה זו הינה בלתי חוקית והאם אי החוקיות אינה מגעת כדי  אי חוקיות ב"עליל".
השאלה העיקרית לענייננו היאך מזהים פקודה שהינה בלתי חוקית בעליל, באופן שלא תעמוד למבצעה הגנת הצידוק. 
ב- ע"ת 239/84 אבי גהן נדון עניינו של חייל שהוביל סירת גומי על גג מכונית, כשהוא אוחז בסירה ביד אחת ובהגה ביד שנייה. במהלך הנסיעה איבד החייל את השליטה על הרכב, סטה מהדרך ופגע בתמרור. המשיב טען להגנתו, כי ציית לפקודת מפקדו, שהורה לו להוביל את הסירה בדרך האמורה. לגבי כך קבע בית הדין -  "ברור שחובת הנהג הייתה להסיע רכבו באופן שלא יסכן עוברי דרך וחובה זו אף מתגברת על מצוות מפקדו, יהיה טיבה אשר יהיה."

ב-ע/353/82 סמל ברוכי וסג"ם גברא נדון אירוע בו לאחר חילוץ ג'יפ, נפל מתוכו המנוח כאשר ניסה לנער את מעילו מחוץ לדלת. בג'יפ לא היו חגורות בטיחות, והמושב שעליו ישב המנוח לא היה מחובר כראוי. המערער 1, הנהג ברכב, טען, בין השאר, כי מכיוון שקיבל פקודה לנסוע ברכב הרי שעומדת לו טענת הצידוק בנוגע לכך שלא הקפיד כי חגורות הבטיחות והמושב יהיו תקינים.

בית הדין הצבאי לערעורים דחה טענה זו וקבע, כי פקודה כללית לנסוע ברכב אינה מחייבת את החייל לנסיעה, כאשר החגורות והמושב אינם בטיחותיים, וכי היה על החייל לציין עובדה זאת בפני מפקדיו. בית הדין הוסיף וקבע  כי אף אם ניתן לראות את דברי המפקד כהוראה מחייבת, הרי שפקודה המורה על הפרת הוראות הבטיחות הינה בלתי חוקית בעליל.
מפסקי הדין הללו נמצאנו למדים, כי חובת הנהג להסיע את רכבו בבטיחות וללא סיכון עוברי דרך, גוברת על מצוות המפקד וכי על הנוהג ברכב לציין בפני מפקדו, בהינתן פקודה, כי ישנם מפגעים בטיחותיים הסותרים את קיומה של הפקודה.

מן הכלל אל הפרט - 

מה הייתה הפקודה?
הנאשם העיד כי קיבל פקודה לעקוף את טור המכוניות שנסע על השוליים בכיוון נסיעתו, ע"י מפקד הנסיעה, סמ"ר נבו (ע' 55 ש' 23-25).

הנאשם הוסיף, כי לא זכור לו אם קיבל פקודה נוספת מעבר לעקיפה (ע' 55, 47-46), ומסר כי סמ"ר נבו לא העיר לו הערות כגון " תעקוף ותאיץ", שכן לדבריו "לעקוף מן הסתם אני צריך להאיץ"(ע' 60 ש' 40-47). עם זאת אישר כי סמ"ר נבו אמר לו ל"שמור על הימין בעקיפה"(ע' 61, ש' 28-27).

הנאשם  אישר כי  לא נאמר לו באיזו מהירות עליו לנהוג (ע' 65 ש' 40-41).

סמ"ר מוטי נבו  פירט פני בית הדין  מה אמר לנאשם עובר לתאונה  :

"ס: הגעת למצב שהטור לפניך מאיט ואתה עם סירנות וכל התיאור, מה קורה אז?

ע: כשראיתי שהנסיעה של האביר מאיטה, כרזתי לרכבים במערכת הכריזה שייצמדו לשוליים, לימין, כשראיתי שיש מספיק מרחב ומקום על הכביש, נתתי לעמי הוראה לעקוף אותם, הוא התחיל לעקוף את הרכבים, כשהוא נשאר בעצם בנתיב שלנו, רוב הרכב עדיין בנתיב, לא היינו צריכים לעבור לנתיב הנגדי.
ס: אתה אומר רוב הרכב.

ע: רוב הרכב בנתיב הימני, זאת אומרת שהגלגלים השמאליים היו או על הקו הלבן או מעבר, אבל לא היה מצב שחצי מהרכב, לדוגמא, היה בנתיב השמאלי. כשלנו בהוראות מותר לחצות קו לבן עם 4 גלגלים במקרה של אירוע חירום.

ס: כשאתה נתת הוראה לעקוף, פירטת, לעבור כך, רבע, מיעוט, כמה?

ע: לא, לא הייתי צריך, עמי מכיר את חוקי התנועה, את הכבישים האלה, זו לא פעם ראשונה שאנחנו נוסעים שם, גם באירועי חירום, כבר אחרי שנתתי את ההוראה לעקוף, ראיתי שהוא נצמד לימין, שהוא משאיר את רוב הרכב בנתיב שלנו, כמה שהוא יכול, לא הייתי צריך, מבחינת נהיגה, לא היה  צריך להתערב לו בנהיגה מבחינת בטיחות. 

ס: כשאתה אומר נתתי לו הוראה, זו בעצם פקודה. 

ע: כן.

...

ת: הדגשת בפני הנאשם שייצמד לימין, נכון?

ע: נכון...". (עמ' 91, ש' 48-32; עמ' 98, ש' 31-24; עמ' 97, ש' 44-19)
היינו, ניתנה לנאשם פקודה לעקוף את טור המכוניות ולהיצמד לימין, ללא כל התייחסות לנושא המהירות.
האם סמ"ר נבו היה בעל הסמכות המתאימה לנתינת הפקודה?
פקודת מטכ"ל 7.0201 (ת/26) שעניינה "בטיחות בדרכים והוראות שימוש בכלי רכב צבאיים" מפרטת בפרק העוסק ברכב בטחון,  בסעיף 49 , מה משמעות  "הסמכות הרפואית" שעל פי הוראתה נהג אמבולנס יכול לפעול על פי החריגים המפורטים בפקודה.
על פי הפקודה, ה"סמכות רפואית", משמעה קצין רפואה הנמצא במקום, ובהיעדרו- החובש האחראי במקום, ובהיעדרו- כל סגל רפואי צבאי אחר . בהיעדר גורם רפואי – המפקד האחראי לפינוי".  

סמ"ר מוטי נבו תיפקד בגדוד כחובש וביום האירוע, לעדותו, היה מפקד האירוע.

לדבריו "בגדוד תפקידי היה חובש, מפקד, מנהל אירוע, באותו יום של הנסיעה, תפקדתי בתור מנהל אירוע, מפקד הנסיעה, הצוות, מבחינה מבצעית ומקצועית" (עמ' 89 ש' 35). זאת על פי חלוקה שבועית בין שלושה מפקדי אירוע בגדוד.

לדבריו, בצוות היה רופא, אך הוא אינו מפקד האירוע, מאחר ובמהלך האירוע הרפואי, האחריות הרפואית היא עליו ולכן אינו יכול לעסוק בענייני מנהלה, קשר, משמעת ונסיעה . לדבריו "בשביל זה יש אדם אחראי. זה נקרא מנהל או מפקד אירוע".  

מהאמור לעיל עולה כי לסמ"ר נבו הייתה הסמכות להורות לנאשם לפעול על פי החריגים המותרים לרכב בטחון בכלל ולאמבולנס בפרט.

גם אם אין זו הסמכות המפורשת אליה מפנה הפקודה, הרי שמחומר הראיות עולה כי הנאשם הבין שלצורך העניין סמ"ר נבו משמש כמפקד האירוע.
נסיבות הרקע בעת מתן ההוראה לעקוף את טור המכוניות -
שדה ראייה – 
הנאשם העיד כי "באביר באביר רגיל יש ראות יותר טובה, יש פחות מיגון ויש יותר שדה ראיה מאשר לאביר ממוגן(עמ' 51, ש' 31-25).

הנאשם אף הסכים כי נקודת המבט שלו ושל היושב לצידו בתא הנהג אינן שוות (ע' 61, ש' 11-6).

גם סמ"ר מוטי נבו הסכים שיש הבדל, גם אם לדעתו הוא אינו משמעות ולעניין שדה הראיה במועד האירוע מסר את הדברים הבאים: 
ע: שדה הראייה לא היה הכי ברור, זה היה סיבוב, היה ערפל באותו יום, היה טפטוף של גשם, שדה ראייה במאה אחוז לא היה לי, גם היה סיבוב, אני ישבתי בחלק היותר ימני של הרכב. כן ראיתי את הכביש. אבל שדה הראייה לא היה במאה אחוז."   עמ' 90, ש' 16-14; עמ' 97, ש' 47-45; עמ' 98, ש' 47-43).

מידת הריכוז של סמ"ר נבו בעת מתן הפקודה:
סמ"ר מוטי נבו העיד כי הנהג הנוסע באמבולנס יותר מרוכז ממנו, שכן יש לו עוד דברים לעשות במהלך הנסיעה (ע' 90 ש' 14-16).

כמו כן העיד, כי במהלך הנסיעה סובב את ראשו אל עבר החלון על מנת ליתן דיווחים לרופא וכך עשה גם רגעים ספורים עובר לתאונה, אלא שהפעם  לכשהחזיר את מבטו אל עבר תא הנהג, ראה רכב לבן נוסע מולם ואז ארעה ההתנגשות(ע' 92 ש' 35-38). 

בהמשך עדותו ציין סמ"ר נבו  כי היה פרק זמן, אחרי תחילת העקיפה, שלא ראה את מצב התנועה כי דיווח לרופא (ע' 99 ש' 1-4).

גם הנאשם העיד כי היה על מוטי נבו, בהיותו מפקד הנסיעה למסור דיווחים, בין היתר, לרופא אשר ישב מאחור ובשל כך היה על מוטי להסיט את מבטו הצידה ( ע' 60 ש' 14-18, ש' 31-33).

לעניין זה נציין כי הרופא ישב באחד הספסלים האחוריים ולא בסמוך לחלון שבין תא הנהג לתא האחורי של האבירבולנס (ראה עדויותיהם של חן פיאלקו (ע' 124 ש' 15-19)וסמ"ר איציק בטומיאשוילי).

מהאמור לעיל עולה כי סמ"ר נבו לא הסתכל באופן רציף על נתיב התנועה בו נהג הנאשם וכי הפנה מבטו לעבר החלון על מנת לדווח לרופא אודות התאונה שלכיוונה נסעו, כך גם עד השניות שבסמוך לתאונה, שכן, גם לדבריו ומשהחזיר מבטו מהחלון המקשר, כבר הבחין במכונית הפרטית ומיד לאחר מכן אירעה התאונה. גם לדברי סמ"ר נבו "לא במאת אחוז מהזמן" הסתכל על הדרך –(ע' 98 ש' 12-15). 

הנאשם עם כך, קיבל פקודה ממפקד נסיעה, אשר היה עסוק בהעברת דיווחים לרופא שישב מאחור ונאלץ בשל כך להסיט את ראשו לעיתים תכופות.
הוראה זו כאמור לעיל, התייחסה לעקיפת טור המכוניות ולא למהירות הנסיעה.

משמעות מתן  הפקודה וחובת הציות לה- 
רס"ל שמעון אלגלי, מדריך הנהיגה מבה"ד 6 נשאל בחקירה הנגדית מה קורה במצב בו ניתנת פקודה לעקוף, אולם לסברת  הנאשם העקיפה אינה בלתי בטיחות. על כך השיב
"ע: לא עוקף, אלא אם כן יש לו שדה ראייה והוא יכול לראות מה קורה הלאה. ...

ע: הוא צריך לבצע את הפקודה שנאמרה לו ממפקד הנסיעה, אלא אם כן יש משהו שמפריע לו בדרך, ואם אומר לו מפקד הנסיעה תעקוף בקו לבן ובא רכב ממול, אומר לו לחצות את הצומת ויש רכב בצומת, הוא חייב לסרב מן הסתם. 

ס: אבל אם הוא מהסס, האוטו שבא מולו הוא 200 מ' ממנו, או שהראות נראית לו בסדר, הוא לא היה עוקף מיוזמתו, אבל אמר לו המפקד לעקוף, מה היית עושה?

ע: בתור נהג, אני הייתי מפעיל שיקול דעת. " (ע' 16 ש' 17-30).

לדעת אע"צ עמי לוי, מורה נהיגה בבה"ד 6 הפקודה שקיבל הנאשם הייתה בלתי חוקית ועל כן היה עליו בנסיבות העניין לסרב לעשותה:

"ע: המפקד לא יכול לשנות חוק. לנהג אסור לשמוע לפקודה במקרה זה.

ס: לא לציית לפקודה כי היא בלתי חוקית.

ע: היא בלתי חוקית"(פרו' 2.7.06 ע' 20 ש' 18).

סמ"ר מוטי נבו נשאל לגבי חובת הציות של הנאשם ועל כך השיב:
"ע: נהג, כמו כל חייל, כשיש פקודה שהוא חושב שהיא לא חוקית או מסכנת חיילים או חיי אדם של אזרחים או כל דבר, יש לו את הזכות להגיד למפקד, או לא לבצע את הפקודה, אם אלו פקודות שהן אינן חוקיות בעליל, שזה לא קשור, הייתה לו את הזכות להגיד או להעיר על פגיעה בבטיחות או בנהלים." (עמ 91 ש' 49)
העד הוסיף בנוגע להיתרים מיוחדים של רכב ביטחון:

"ע: חוקי נסיעה שלנו בזמן אירוע חירום רפואי, היו כמו של אמבלונס אזרחי רגיל, שזה  אומר שאנחנו יכולים לעבור על חוקי תנועה, שזה קו הפרדה לבן, אם זה רמזורים באדום, כשכל ההפרות הם תוך שמירה מקסימלית על זהירות ולא לעבור רמזור אדום במאה קמ"ש שמירה מקסימלית על בטיחות, ובעצם לא לעבור על חוק שבעצם תקרה תאונה חלילה."(עמ' 94, ש' 8-1).

לדברי סמ"ר נבו באירוע חירום מותר לנאשם לנסוע עד מהירות של 80 קמ"ש (ע' 90 ש' 44-ע' 91 ש' 8). 

על כל פנים, סא"ל דניאל בן שושן הביע דעתו לגבי הפקודה הספציפית שניתנה:

"אני חושב שלפיקוד ולשליטה יש תרומה בתאונה, והיא תרומה ממשית בהתרחשות התאונה, הוא אומר לו תעקוף, מוטי איננו מבין את המשמעות של הפקודה שהוא נותן, הוא נותן פקודה שאסור היה לו לתת אותה, הוא נותן פקודה שבה הוא באמת לא ער לתנאי הסביבה. אני חושב שבסך הכול, אם אני מסכם את זה, יש לו בהחלט תרומה ממשית בהתרחשות התאונה, הוא אומר לו תעקוף, מוטי איננו מבין את המשמעות של הפקודה שהוא נותן , הוא נותן פקודה שאסור היה לו לתת אותה, הוא נותן פקודה שבה הוא באמת לא עד לתנאי הסביבה." 

זה המקום לציין כי במהלך שמיעת והצגת הראיות בתיק לא עלה כי בעניינו של סמ"ר נבו ננקט הליך כלשהו בהקשר לתאונה הקטלנית בה עסקינן.

לשיטת הנאשם, למפקד הנסיעה יש סמכות להורות לו האם לבצע עקיפה או אם לאו כאשר על היות מפקד הנסיעה בעל סמכא למד עוד בהיותו בקורס (ע' 51 ש' 35-37, ע' 52 , ש' 21-24).

באשר להיקף הסמכות העיד הנאשם- 

"ס: מה אתה הבנת? מה חובת הציות שלך?

נ: שזה לא נושא לויכוח ואני חייב לציית.

ס: לכל פקודה שמפקד הרכב ייתן לך אתה חייב לציית?

נ: כן." (ע' 52, ש' 25-28).

אלא שבהמשך הנאשם מתייחס להזדמנויות בהן לא יציית לפקודת מפקדו ,היינו, לא חובת ציות אבסולוטית, אלא חובת ציות שבצידה שיקול דעת. כך בדבריו של הנאשם -  

"...ס: יש פקודה שאתה לא תציית למפקד הנסיעה?

נ: אם זה מסכן חיי אדם או אנשים אחרים. אם אני אסע ליד גן ילדים והוא יגיד לי לנסוע 80 קמ"ש ואני אראה שזה מסכן את האנשים בחוץ ואת האנשים ברכב, אני לא אציית. אך אם אין סכנה אז כן.

ס: יש פקודות שאתה לא תציית.

נ: כן.

ס: בעת מילוי משימת חירום להצלת חיי אדם, גם אז יש פקודות שלא תציית?

נ: בעיקרון אני לא אמור לנסות להתווכח עם מפקד הנסיעה , אך אם זה יסכן אנשים אחרים אני לא אציית. (ע' 52 ש' 29-40).

כאשר נשאל הנאשם מי הפוסק האחרון האם ביצוע הפקודה הוא מסוכן או אם לאו ציין הנאשם- 

"אני מחליט בסופו של דבר. "(ע' 60 ש' 52-53).

וכן-

"...

ת: זאת אומרת, בסופו של דבר, אתה מפעיל את שיקול הדעת שלך, ואתה מחליט מה לעשות בסופו של דבר כנהג הרכב?

נ: כן. " ( ע' 61 ש' 12- 17).

ובנוסף העיד-

"ס: מוטי נבו אמר לך לעקוף. יש לך שיקול דעת בעניין זה?

  נ: לא. הוא מפקד הנסיעה. אם הכביש פנוי והכל ואין לי הגבלה אחרת אז אני עוקף . אם יש סיכון למשהו אני לא אבצע את זה"   (ע' 66 ש' 25-27).

סיכום - האם קמה נאשם הגנת הצידוק-
בטרם נתייחס לעניין זה מצאנו להזכיר את דבריו כב' השופט ע. קמא בפסק הדין בעניינה של ציונה לוזון (לע"פ  3/96 (י-ם) ציונה לוזון נ' מ"י תק-מח 96 (1) , 274,) המצוטט רבות בפסקי הדין שעניינם תאונות בהן מעורבים רכבי חירום והצלה. עניינו של פסק דין זה הינו תאונת דרכים בה הייתה מעורבת נהגת אמבולנס שמיהרה לפנות חולה שסבל מאירוע מוחי קשה. נהגת האמבולנס נכנסה לצומת עת שרמזור בכיוון נסיעתה היה אדום תוך הפעלת סירנה ואורות מהבהבים ופגעה במכונית פרטית.

ואלו דבריו של כב' השופט ע' קמא :

"היתר שנתנו התקנות לנוהג רכב ביטחון – אינו היתר מוחלט בבחינת "אני ואפסי לא", אלא מחייב זהירות כפולה ומכופלת, כדי שלא לחרוג מכללי הזהירות הדרושים בנסיבות כל מקרה ומקרה. לפיכך יבחן בית המשפט גם את התנהגותו של נוהג רכב ביטחון, הגם שמדובר ברכב שנועד להצלת נפש או רכוש בשעת מילוי התפקיד שנועד לרכב האמור. בעניין זה יפעיל בית המשפט איזון של האינטרסים השונים. האינטרס של נהיגה זהירה ובטוחה בהתחשב בכל הנסיבות, והאינטרס להביא את החולה או הנפגע למקום שבו מוגשת עזרה רפואית, במהירות, אך גם בזהירות".  

מפסק דין זה ומפסקי הדין הנוספים שצוטטו לעיל, עולה כי עת עסקינן בפקודות הנוגעות לנהיגה, האדם המודע ביותר לסכנות הטמונות בנהיגה הוא הנהג עצמו. לפיכך, גם מקום בו מדובר במתן פקודה/הוראה, הרי שבתחום זה, בית המשפט מותיר את האחריות על הנהג לגבי בטיחות הנהיגה.
אחריות זו באה לידי ביטוי בחובתו לסרב לפקודה הנוגדת את הוראות הבטיחות ובחובתו להפנות את תשומת לב המפקד למפגע בטיחות שעלול להתרחש בנסיעה.

בענייננו, ראשית, הפקודה לעקוף את טור המכוניות לא התייחסה למהירות הנסיעה. כך שבנסיבות דנן, היינו, כביש בעייתי ורטוב, בעקומה ושדה ראיה שאינו ברור לחלוטין, קיום פקודה זו שמשמעה כניסה מסוימת לנתיב הנגדי יתכן ויכול היה להתממש תוך האטה משמעותית ביותר של האבירבולנס בעת ביצוע העקיפה.

שנית, הנאשם כנהג, היה מודע באופן הברור ביותר לסכנות הטמונות בדרך בה נהג , מה גם שמפקדו עסוק היה בדיווח לרופא. כך, שמחובתו היה לנהוג בהתאם לתנאי הדרך, או לכל הפחות להסב את תשומת לב המפקד לאי הבטיחות שבעקיפה או לאי בטיחות שבהמשך נסיעה מהירה במהלך העקיפה.
נוכח האמור לעיל, החלטנו כי על הנאשם לא חלה במקרה דנן הגנת הצידוק.

ניתוח משפטי
משלא חלה באשר להתנהגות הנאשם הגנת הצידוק, נפנה לניתוח המשפטי של אופן התנהגותו ובאם יש בהתנהגות זו כדי להרשיעו בעבירות שיוחסו לו בכתב האישום.

חזקת הדרך –
לאחרונה, ב ע/30/06 סמל יצחק נדב נ' התצ"ר, נקבעו פעם נוספת הדברים הבאים באשר ל"חזקת הדרך : 

""חזקת הדרך" הנה חזקה שבעובדה המבוססת על ניסיון החיים והשכל הישר,ועל-פיה בהעדר ראיות מהימנות לסתור, תחול ההנחה העובדתית כי סטיית נהג ממסלול נסיעתו נובעת מהתרשלותו (ראו: רע"פ 6368/02 אלקיים נ' מדינת ישראל, תק-על 2002(3) 1002 (2002); ע/112/03 סמל חי קל נ' התצ"ר, בפס' 3 (2003). להלן: עניין חי קל; ע/225/91 רס"ן שפנייר נ' התצ"ר, בפס' 3 (1992); ע/250/82 רס"ר דוד נ' התצ"ר, בפס' 2 (1982))."

וכן –"הנטל להוכיח את אשמתו של נאשם מעל לכל ספק סביר רובץ לעולם על התביעה, אולם משהוכח שהרכב בו נהג המערער סטה לפתע ללא הסבר לצידו השמאלי של הכביש ..., הרי על הנאשם הנטל להסביר מה היו הסיבות המיוחדות שהביאו אותו לנהוג ברכב באופן המתואר שהיא לכאורה רשלנית, ומה גם שבידיו מירב הידיעות על הסיבות [ש]הביא[ו] אותו לסטייה המפתיעה ממסלול נסיעתו" (ראו: רע"פ 489/93  דרעי נ' מדינת ישראל, תק-על 93(1) 1512 (1993))."

בעניינו של סמל יצחק נדב, מדובר היה בנהג כלי רכב צבאי מסוג אביר ממוגן. במהלך הנסיעה, סטה כלי הרכב שמאלה, עבר לצידו השמאלי של הכביש, פנה באורח חד ימינה והתהפך. במהלך ההתהפכות, נפתחה דלת הנוסע הקדמי ונזרק ממנו חייל לא חגור ונהרג.

טענתו של הנהג על פיה סטייתו הייתה תולדה של סחרחורת פתאומית, נדחתה. בפני בית הדין הוצגו ראיות על פיהן נהיגתו הייתה רשלנית ולא הותאמה לתנאי הדרך.

חזקת הדרך חלה אף בעניינו של הנאשם שסטה לפתע לנתיב הנסיעה הנגדי, הקיצוני מבין שלושה נתיבים ופגע ברכבה של טליה ז"ל. 

עבירת גרם מוות ברשלנות:

לנאשם יוחסה כאמור עבירה של גרם מוות ברשלנות- עבירה לפי סעיף 304 לחוק העונשין, תשל"ז- 1977.

העבירה של גרימת מוות ברשלנות מוגדרת בסעיף 304 לחוק כדלקמן:

"הגורם ברשלנותו למותו של אדם, דינו – מאסר שלוש שנים".

העבירה של גרימת מוות בנהיגה רשלנית מוגדרת בסעיף 64 לפקודת התעבורה (נוסח חדש) תשכ"א-1961,  וזו לשון הסעיף-

"העובר עבירה לפי סעיף 304 לחוק העונשין , התשל"ז-1977 תוך כדי שימוש ברכב , דינו - מאסר שלוש שנים ולא פחות משישה חדשים; אולם רשאי בית המשפט, אם ראה שהנסיבות מצדיקות זאת, שלא לפסוק מאסר מינימום כאמור מטעמים שיפרש בפסק הדין. "

העבירה של גרימת מוות בנהיגה רשלנית הינה עבירה תוצאתית, שהיסוד העובדתי שבעבירה כולל מעשה, קרי - התנהגות רשלנית המקימה סיכון שאדם מן היישוב (האדם הסביר) לא היה מקים; נסיבה - תוך כדי שימוש ברכב, ותוצאה - מותו של אדם. 
רשלנות, היא היסוד הנפשי שבעבירה, המוגדרת בסעיף 21 לחוק, כדלקמן:

"(א) רשלנות - אי מודעות לטיב המעשה, לקיום הנסיבות או לאפשרות הגרימה לתוצאות המעשה, הנמנים עם פרטי העבירה, כשאדם מן היישוב יכול היה, בנסיבות העניין, להיות מודע לאותו פרט, ובלבד -

(1) שלעניין הפרטים הנותרים הייתה לפחות רשלנות כאמור;

(2) שאפשרות גרימת התוצאה לא הייתה בגדר הסיכון הסביר.

(ב) רשלנות יכול שתיקבע כיסוד נפשי מספיק רק לעבירה שאיננה מסוג פשע".

מבחן הצפיות הסבירה משמש אמת המידה לקביעת יסודות עבירת הרשלנות (העובדתי והנפשי). 
היסוד הנפשי ב"רשלנות" נבחן באמות מידה אובייקטיביות לאמור, שאין בוחנים מה היה במוחו של הנאשם, אלא מה צריך להיות במוחו, לפי מבחן האדם מן היישוב, (מבחן הצפיות הסבירה).
וכן, בעבירה של רשלנות, מתמקד היסוד הנפשי במישור ההכרתי בלבד ואין כל חשיבות להלך הנפשי במישור הרגשי - רצוני - חפצי. 

(ראו - ע"פ 6811/01 אחמד נ' מ"י, פ"ד נז (1) 26, 31-33 (2003); ע"פ 7832/00 יעקובוב נ' מ"י, פ"ד נו(2) 534, 543-548 ).

כאמור דלעיל, העבירה של גרימת מוות בנהיגה רשלנית, המיוחסת לנאשם, עבירה תוצאתית היא. אשר על-כן, אין להרשיע בעבירה זו, אלא אם כן הוכחו שניים אלה: ראשית, מותו של אדם, (התוצאה), ושנית - קיומו של קשר סיבתי (עובדתי ומשפטי) בין ההתנהגות האסורה (ההתרשלות או המעשה הרשלני) לבין התוצאה - הקטלנית (מותו של אדם).
במקרה והתוצאה נגרמה בגין מספר סיבות, וביניהן מעשה הנאשם, ניתן לקבוע קשר סיבתי כדין בין המעשה לבין התוצאה, אם יוכח, כי התנהגות הנאשם תרמה, תרומה ממשית, להתרחשות התוצאה במועד ובדרך שבה התרחשה. 
מבחן "הצפיות הסבירה" הוא המבחן הקובע לעניין קיומו של הקשר הסיבתי המשפטי. קרי - האם אדם מן היישוב, בנעלי העבריין, חייב היה לצפות מראש הן את התרחשותה של התוצאה, קרי - עלילותה, והן את "הדרך" שבה התרחשה, קרי - סוגה, והכלל הוא, כי גם לענין הקשר הסיבתי אין די ב"יכולת" הצפייה, וצריך שיתקיים גם "הצורך" לצפות. 
מן הכלל אל הפרט- האם גרם הנאשם ברשלנות לתאונה
משדחינו את טענת ההגנה על פיה על אופן נהיגתו של הנאשם חל סייג הצידוק, נבחן את התנהגותו במהלך האירוע.
כאמור לעיל, הנאשם העיד כי פרט למתן הפקודה האמורה לא התערב סמ"ר נבו באופן נסיעתו.

היינו, אם בחר הנאשם לנהוג במהירות מסוימת ובאופן מסוים, נבעה הבחירה משיקול דעתו האישי.

הנאשם העיד בפני בית הדין כי מהכשרתו ידע כי המהירות באמבולנס הינה 60 קמ"ש בשטח פתוח ובשטח בנוי 40 קמ"ש (ע' 52 ש' 7), אלא שלדידו, כלל זה אינו תופס  באמבולנס הספציפי הזה, בו לדבריו מותר לנסוע במהירות של 65 קמ"ש.(  ע' 62 ש'33-34).

הנאשם מסר כי האמבולנס הספציפי הזה חורג כאמור מן הכלל באשר למהירות הנסיעה וזאת הוא לומד לאור השבלונה המצוייה בתוך הרכב (ע' 52 ש' 13-14, ע' 63 ש' 13).

כפי שציינו לעיל,  המהירות המותרת לנסיעה באמבולנס הנקובה גם ברישיון הרכב של האמבולנס שהוגש לבית הדין ת/11, בו נרשם כי מדובר ב"אביר ממוגן לפינוי נפגעים" וכי המהירות המותרת הינה 40 קמ"ש בשטח בנוי ו- 60 קמ"ש בשטח פתוח. לדברי הנאשם הוא לא הסתכל על הכתוב ברישיון הרכב (ע' 62 ש' 39-40). 

כאמור בפרק העוסק במהירות נסיעתו של הנאשם עובר לתאונה, קבענו כי במהלך עקיפת טור המכוניות שבנתיב הימני נסע הנאשם במהירות העולה על 60 קמ"ש בלפחות 3-5 קמש, וסביר יותר כי הייתה קרובה ל-70 קמ"ש. 

ציטטנו אף מעדותו של רס"ל שמעון לגאלי, מדריך נהיגה בבה"ד 6, שהיה אחד המדריכים בהשתלמות אמבולנס בה השתתף הנאשם. על כך הנאשם תודרך בקורס כי אין לעבור על המהירות המותרת עת מדובר בנסיעה באביר. 

לעניין זה אף שמענו את  עדותו של עד תביעה מס' 6- מר עמי לוי, א.ע.צ, אף הוא מורה לנהיגה בבה"ד 6 המלמד מספר קורסים במסגרת קורס נהגי אמבולנס . העד נשאל לגבי מהירות נסיעה של האביר ועל כך השיב שמדובר ב- 40 קמ"ש בשטח בנוי  ו- 60 קמ"ש בשטח בנוי "גם כשהרכב בשעת פעילות כאמבולנס" בנוסף מסר כי בשום מצב אין לעבור על מהירות זו ברכב מסוג אביר.  ע' 19 ש' 26-27, 31-35, ע' 22 ש' 45-46).

רס"ל אלגלי  אף הוסיף וציין, כי המהירות המותרת באביר, אותה מלמדים במסגרת הקורס בו השתתף הנאשם  הינה לכל היותר 60 קמ"ש (ע' 14 ש' 16).

הנאשם נשאל לעניין זה ואישר שאכן כך נאמר להם (עמ' 63, ש' 33-35)

מהאמור לעיל, ראשית רשלנותו של  הנאשם, בכך שנהג מעל למהירות המותרת אותה למד ואף מעבר למותר על פי רישיון הנהיגה. בעניין זה הנאשם אינו יכול לטעון כי קיבל פקודה או הוראה לנהוג כך ממפקדו או מאחר.
זאת ועוד, אין המדובר רק על מהירות גבוהה יחסית למותר, אלא עסקינן במהירות גבוהה יחסית לתנאי הדרך והתנאים החיצוניים הנוספים ליום האירוע.

כאמור לעיל, מחוות דעת בוחן התנועה ואפילו מפרק התחקיר שהוגש ע"י ב"כ הנאשם, עולה כי מהירות נסיעתו של הנאשם, לא הותאמה לתנאי הדרך.

לעניין זה יפים הדברים שנכתבו ברע"פ 6338/99, ראובן בוחניק נ' מד"י, פדאור (לא פורסם) 99, 2 על פיו "נהיגה במהירות סבירה היא מושכלות יסוד של כל אוחז הגה. המהירות הסבירה אינה ניתנת להגדרה כמותית מראש (להבדיל מהמהירות המירבית המותרת), המהירות הסבירה נגזרת, בין היתר, מתנאי השטח, תנאי הראות, מזג האוויר וכו' לא דומה המהירות הסבירה ביום גשום למהירות הסבירה ביום בהיר, ולא דומה המהירות הסבירה בדרך עקלקלה למהירות הסבירה בדרך הישר"

בעניינו של הנאשם שבפנינו מדובר היה במזג אוויר בעייתי, כביש רטוב ובעיתי אף הוא, עקיפת טור מכוניות ונסיעה, לפחות חלקית, בנתיב הנגדי, בעיקול, ולפיכך הננו קובעים כי מהירות הנסיעה של הנאשם לא הייתה סבירה בהתאם לתנאי הדרך.
כמפורט לעיל, לא רק שהנאשם לא האט נוכח נתונים אלה, אלא שאף הגביר מהירותו על מנת לעקוף את שיירת המכוניות שבנתיב הימני.

ערים אנו לכך שמדובר היה ברכב הצלה וכן להוראת פ.מ. 33.1105 המתייחסת לרכב בטחון.

סעיף 4 לפקודה מאפשר לנהג רכב בטחון, למעט נהג אמבולנס צבאי, לצורך מילוי תפקידו , לנסוע במהירות הגבוהה או נמוכה מהמהירות המותרת.

על פי סעיף 6 לאותה פקודה, סמכות רפואית יכולה להתיר זאת גם לנהג אמבולנס.
אלא שגם בפקודה קיים הסייג על פיו ניתן לנסוע במהירות גבוהה מהמהירות המותרת "תוך נקיטת כל אמצעי הזהירות הדרושים לשמירה על בטיחותם של עוברי דרך"

יצוין כי באותה פקודה נקבע גם כי הוראה לנסיעה בכיוון ההפוך תקוים רק כאשר המהירות אינה עולה על 5 קמ"ש ולפני האמבולנס הולך אדם המסייע בהכוונת התנועה.

היינו, גם מנוסח הפקודה עולה כי הבסיס לכלל ההוראות המתייחסות לרכב הצלה ובטחון , כולל כאלה המתירות חריגה מחוקי התנועה , הינו הנהיגה הזהירה שאינה מסכנת אחרים. כאמור לעיל, אף הנאשם היה מודע למגבלה זו ופעל בניגוד לתדריך  אותו קיבל בבוקר האירוע, לפיו היה עליו לנסוע לאט ובזהירות נוכח מזג האוויר הגשום ששרר.

הנאשם אף התרשל עת הבחין ברכב ה"פיאט", או אז לחץ על דוושת הבלם בחוזקה, פעולה אשר    הביאה לעדות בוחן התנועה לנעילת גלגלים ואיבוד השליטה ברכב.

על כך אמר בוחן התנועה רס"ר אייל כהן את הדברים הבאים: 
"ס: מה הוא היה צריך לעשות? להמשיך לנסוע? לא להיבהל?

ע: הוא היה צריך לא לנעול את הגלגלים על מנת שיהיה לו היגוי ולהמשיך במסלולו. שנית, להתאים את מהירות נסיעתו לתנאי הדרך." ( ע' 38 ש' 31-32).

"ע: הרשלנות שלו מתבטאת במהירות שאינה מתאימה לתנאי הדרך, בעקיפה בשדה ראייה מוגבל." ( ע' 38 ש' 36-37).

"ע: בנסיבות התאונה היו כלי רכב, אני דיברתי על שדה ראייה בכביש פתוח כאשר האביר למעשה היה במצב של עקיפת כלי רכב הייתה שיירת כלי רכב שהפריעו לו לשדה הראייה. הוא היה צריך לנהוג אחרת ולא לקחת את הסיכון המיותר הזה שהביא לתוצאה העגומה."(ע' 38 ש' 39-42).
ס: ואם הרכבים שירדו לשוליים כולם רכבים פרטיים כל מה שאמרת סתם   ויש לו שדה ראיה. אני צודק ?
"לא, גם בהנחה וכל כלי הרכב היו בשול ימין ונתיב הנסיעה שלו פתוח והיו פרטיים, שדה הראייה מצומצם בצורה מסוימת למרות שמדובר בכלי רכב פרטיים, אך בגדול שדה הראייה שלו הוא טוב. גם אם הוא היה נוסע במסלולו ונועל את הגלגלים ומחליק לנתיב הנגדי מדובר בפעולה לא נכונה של הנהג. הוא לא היה צריך לנעול את הגלגלים, אלא להאט בהדרגה". (ע' 38 ש' 45-49).

זה המקום להוסיף כי גם הנאשם באמרותי, משנשאל ע"י חוקרי מצ"ח היאך יכול היה למנוע את התאונה, השיב "אם היה מפחית את המהירות" ולא סוטה למסלול הנגדי ( ת/9, ת/17)

אם כן ניתן לומר כי נסיבות התאונה האמורות, לפיהן הנאשם נסע מעל למהירות הסבירה היחסית לתנאי הדרך, ביצע עקיפה כשלפניו עיקול, הכביש רטוב ושדה הראייה מוגבל, ובלם בבת אחת, עניין אשר כאמור הביא לנעילת גלגלי האמבולנס וסטיית האמבולנס לנתיב הנגדי הקיצוני- מקימות את חזקת הרשלנות הדרושה.
כאשר לא למותר יהיה לחזור ולהדגיש, כי האצת מהירות האמבולנס, עיתוי העקיפה והסטייה לנתיב הנגדי, נבעו מתוך שיקול דעת אישי של הנאשם, והם לא נכללו במסגרת הפקודה שקיבל הנאשם.
על פי "כלל הדרך" שהזכרנו לעיל, על הנאשם להראות במקרה זה הסבר המתיישב עם חפותו, או  לפחות לעורר ספק בלב בית הדין שמא נעילת הגלגלים והחלקת האמבולנס לא אירעו כתוצאה מנהיגתו הרשלנית, כי אם כתוצאה מגורם אחר שלא היה בשליטתו או שאינו קשור לאופן נהיגתו.
(ראה גם ע"א 446/82 בלגלשוילי נ' אלג'בארין, פ"ד מ"ב (2) 738, שם נקבע כי החלקת רכב אל עבר מסלול נסיעה נגדי יש בה לכאורה משום מעשה רשלנות והטוען כי ההחלקה נבעה מסיבה שאינה נעוצה ברשלנותו עליו נטל ההוכחה). 
לאחר סקירת כלל הנושאים שפורטו לעיל, המתייחסים לנתיב התנועה, להכשרת הנאשם ולתכונות האביר ותקינותו, ולאחר שדחינו את סייג הצידוק כחל על הנאשם, לא מצאנו כי גורם חיצוני ולא התנהגות הנאשם, הוא שגרם באופן משמעותי ובלעדי להתרחשות התאונה.

גם אם היינו מקבלים את הטענה על פיה גורמים נוספים חברו להתנהגות הנאשם ואופן נהיגתו, הרי שאופן נהיגת הנאשם הינה הגורם שבלעדיו התאונה המצערת בה אנו עוסקים, לא הייתה מתרחשת.

לעניין זה נחזור ונפנה לפסק הדין בעניינו של ראובן בוחניק שצוטט לעיל , בו נאמרו הדברים הבאים :" 

         "בית משפט זה קבע בעבר כי משחברו שני גורמים לתאונה אין זה משנה שהתנהגותו של אחד מהם הייתה רק אחד הגורמים לתאונה, כל עוד היה זה גורם הכרחי, בלעדיו התאונה לא הייתה מתרחשת".(ראה גם ע"פ 84/85 ליכטנשטיין נ' מדינת ישראל מ(3) 141). 

מצאנו אפוא כי אחריותו של הנאשם להתרחשות התאונה הוכחה מעבר לכל ספק סביר. כמו כן לא הופרך הקשר הסיבתי שבין תוצאות התאונה כמפורט בכתב האישום לבין קרות התאונה.
הנאשם יכול היה לצפות כי האצת מהירות הנסיעה ונסיעה בנתיב הנגדי, כשהכביש רטוב וטווח הראייה מוגבל תביא, להתרחשות התוצאות המצערות.
משלא עשה הנאשם דבר למניעת הנזק- ובין היתר, משלא הסב את תשומת ליבו של נותן הפקודה לכך שיש עיקול בדרך אשר מגביל את טווח הראייה, משהאץ את מהירות נסיעתו וסטה לנתיב הנגדי ומשלחץ בחוזקה על דוושת הבלם, והכל תוך הכרת מגבלות הדרך והרכב,  הרי שיש בכך כדי להרשיע את הנאשם בעבירות המיוחסות לו בכתב האישום, היינו עבירה של גרימת מוות ברשלנות תוך שימוש ברכב, בניגוד לסעיף 304 לחוק העונשין יחד עם סעיפים 64 +40 לפקודת התעבורה (נוסח חדש), תשכ"א- 1961, וכן- פציעה, לפי סעיף 344 לחוק העונשין.

זה המקום לצטט מדבריו של סא"ל דר' יעקב מנדלוביץ', סמר"פ וחבר בועדת החקירה שמונתה ע"י אלוף פיקוד מרכז,שהיה אחרון העדים ודבריו הכנים  חתמו את פרק הראיות שנשמעו בתיק:

"אני רוצה להביע צער ואני יודע שזה לא עוזר למשפחה ואני לא יודע מי זה הנהג, באמת אני לא יודע מי הוא, אבל אני חושב שהנהג אשם בדבר אחד בלבד, שהוא לא הפעיל שיקול דעת נכון במהירות שבה נסע וזהו. זה מה שאני חושב. אנחנו באיו"ש מטפלים בהרבה נפגעים והרבה פצועים ואנחנו נותנים איזושהי סמכות מינימאלית לנהג אמבולנס ומפקד נסיעה שיגיעו מהר לפצוע וזה חשוב לנו, כי צריך לדעת לעשות את זה בחוכמה על מנת שלא יפגעו כמו במקרה הטראגי והאיום הזה שהלכנו לעזור למישהו ובסוף הרגנו את טליה" (עמ' 149 ש' 26) .
סוף דבר,

הנאשם מורשע בעבירות המיוחסות לו בכתב האישום, עבירה של גרימת מוות ברשלנות תוך שימוש ברכב, בניגוד לסעיף 304 לחוק העונשין יחד עם סעיפים 64 +40 לפקודת התעבורה (נוסח חדש), תשכ"א- 1961. וכן עבירה של פציעה, לפי סעיף 344 לחוק העונשין.
ניתן היום, ט' כיסלו התשס"ח, 19.11.07 והודע בפומבי ובמעמד הצדדים.

________________                       ________________            _________________

         שופט                                                        אב"ד                                     שופט 
